qundao/data-zh-poetry huggingface dataset:
春兴二首·其一
作者：李进
朝代：明
体裁：七言律诗

听残鶗鴂雨中声，岁岁芳时不称情。酒债诗魔萦病骨，柳烟花雾锁愁城。登楼此日思王粲，作赋何人荐马卿。见说沧浪歌可爱，投簪东海濯尘缨。
春兴二首·其二
作者：李进
朝代：明
体裁：七言律诗

午睡沈沈饱墨甜，恼人幽鸟语前檐。扶头酒醒犹欹枕，花信风高不捲帘。世味久谙刀上蜜，人情已识水中盐。知心只有青青竹，冷淡相看更不嫌。
春暮有怀李孟璿
作者：李进
朝代：明
体裁：七言律诗

暖云无力度邻墙，风袅游丝拂地长。深院独眠淹病酒，袷罗初试浅熏香。新巢燕子来如约，未谢梨花待洗妆。绿草满池春欲去，几随诗梦到君傍。
晚次毗陵
作者：李进
朝代：明
体裁：五言律诗

旧垒斜阳里，孤舟野水滨。高风怀季子，侠气想春申。树古鸦啼暝，桥危客问津。渔歌何处起，旅泊易伤神。
暮秋访何雪芳城东读画楼醉后题壁
作者：李进
朝代：明

城上高楼俯碧波，楼头小住病维摩。萧疏红树半溪冷，偃蹇青山两岸多。抱膝目中无管乐，苦心句里有阴何。与君且酌匏樽酒，明月钩帘一放歌。
淮阴怀古
作者：李进
朝代：明
体裁：七言律诗

淮浦南边晓系舟，拟寻遗迹吊韩侯。酬金墓在苍松古，仗钺坛荒碧草秋。功并良何诚不忝，生侪绛灌亦堪羞。风云消尽英雄气，楚水无情日夜流。
溪居图
作者：李进
朝代：明
体裁：五言律诗

画里溪山好，溪亭事事幽。阑干三面水，风月四时秋。野老时分席，渔人每系舟。此中容隐逸，何用觅丹丘。
漂母墓
作者：李进
朝代：明
体裁：七言律诗

淮阴城下有荒坟，过客维舟惨壮魂。一饭当时非责报，千金异日果酬恩。云迷马鬣封难认，草没龟趺字已昏。多少英雄困贫贱，世人谁肯念王孙。
王母瑶池图
作者：李进
朝代：明
体裁：七言律诗

台殿参差近碧天，房栊屈曲窈相连。瑶池淡淡涵秋水，珠树濛濛护晓烟。云外鸟来知七夕，风前花落是何年。恢谐却笑东方朔，三度偷桃未得仙。
秋日大云寺僧房赋赠友陶先生
作者：李进
朝代：明
体裁：七言律诗

孤踪久矣去人间，归卧家林景亦閒。清涧飞泉含宿雨，白云满壁拥秋山。崎岖尚忆他年事，衰老都非往日颜。并坐绳床谈思剧，松风谡谡鸟关关。
红白莲花
作者：李进
朝代：明
体裁：七言律诗

翠盖亭亭映碧漪，浓妆素质两相宜。华清赐浴春酣后，虢国承恩月上时。锦幛风轻波潋滟，玉杯香冷露淋漓。茜裙又作霓裳舞，清晓来游太液池。
西湖夜宿
作者：李进
朝代：明
体裁：七言绝句

蹇驴冲雪岸乌纱，夜醉西湖卖酒家。十六吴姬吹凤管，捲帘烧烛看梅花。
过徐州
作者：李进
朝代：明
体裁：七言律诗

官船千里过彭城，陈迹荒凉草树平。项籍台空无旧业，坡仙楼在有馀清。天边夕照孤帆影，洪口春雷白浪声。过客题诗成感慨，青山犹带古今情。
过湖
作者：李进
朝代：明
体裁：五言律诗

归心喜便风，孤棹出吴松。急雨捎寒浪，残云逐断鸿。渔人舟是宅，龙伯水为宫。浩荡烟波里，长吟兴不穷。
远别离
作者：李进
朝代：明
体裁：古风

旧别离，新别离，人生别离无定期。前年郎游蜀山去，今年又客黄河西。黄河之水直向东海流，滔天捲地无时休。不洗人间离别愁，蜀山峥嵘崄而固。六龙回日车，猿鸟亦难度。不断人间别离路，别离之情良可伤。白日苦短关山长。关山长，白日短。凿山填河河又满。河又满，愁难平，妾颜未老郎无情。
追悼友萍次立甫韵
作者：李进
朝代：明

门巷萧条冷若冰，城南一过恨填膺。诔文作自先生妇，遗稿归于后死朋。绝壑穷岩开面目，唐风宋格辨淄渑。那堪池水都成墨，博得生平砚癖称。
金桥柳色
作者：李进
朝代：明
体裁：七言律诗

官桥送别系兰桡，官道垂杨拂画桥。烟锁翠眉如有恨，日摇金缕不胜娇。渭城朝雨离筵散，灞岸东风客路遥。君上皇都春又晚，花飞晴雪映趋朝。
集句
作者：李进
朝代：明
体裁：七言绝句

浔阳向上不通潮，离别河边绾柳条。回首可怜歌舞地，玉人何处教吹箫。
题丰乐楼图
作者：李进
朝代：明
体裁：七言律诗

钱塘城郭帝王州，胜概千年尚有楼。南浦云开珠箔晓，西山雨歇画阑秋。玉人歌舞成春梦，芳草王孙非旧游。物换星移馀事在，萧条残墨不胜愁。
题画
作者：李进
朝代：明
体裁：五言律诗

淡墨写生绡，微茫景色遥。白云迷谷口，绿树绕山腰。此地真堪隐，何人肯见招。浮生但适意，不必问渔樵。
题画
作者：李进
朝代：明
体裁：古风

飞花入帘宫漏长，游丝落絮春茫茫。金鞍骏马青丝勒，绮阁小姬红粉妆。黄金作丸落花底，啼鸟隔花飞不起。明朝更欲载东风，早买楼船放春水。
题画松
作者：李进
朝代：明
体裁：古风

君不见灵隐山前小朵峰，入山九里皆青松。怒涛翻空捲江海，高枝挂石磻虬龙。西湖三月春意浓，锦囊骏马呼奚童。清阴夹道生爽气，金粉扑面香濛濛。两年不踏湖头路，转眼春来又春暮。画中忽见一株松，彷佛山前幽绝处。幽绝之处多仙灵，吾独何为缚尘缨。寄谢仙灵许同隐，准拟长镵寻茯苓。
题耕织图
作者：李进
朝代：明

西畴昨夜膏雨足，村村绿树啼布谷。农夫相唤整锄犁，早起驱牛出茅屋。土腴牛健耕易深，暖云笼日春阴阴。斜阳未下终十亩，一卷遗经行自吟。山妻相敬如宾友，炊黍烹葵馌南亩。溪边濯足陇头坐，高歌且尽壶中酒。年来不用忧旱涝，高田宜黍低宜稻。官租纳足食有馀，社酒鸡豚自相劳。人言耕夫苦，我道田家好。但愿五风十雨年谷登，室家团圞永相保。吴蚕作茧明于雪，苕霅之水清且冽。东邻西舍缲车鸣，银丝出盆光皎洁。官税已输私债还，美人晓织绿窗间。娇莺睍睆机声度，春笋参差玉指攀。织成素绢坚且致，先奉翁姑后夫婿。朔风吹木霜霰飞，夫不忧寒妾如意。君不见青楼艳女好蛾眉，留客高歌送酒卮。缠头蜀锦不知数，黄金暮尽朝别离。不如田家荆布妻，贫富苦乐长相随。采桑养蚕缲好丝，年年织绢制郎衣。
题耕织图·其一
作者：李进
朝代：明
体裁：古风

西畴昨夜膏雨足，村村绿树啼布谷。农夫相唤整锄犁，早起驱牛出茅屋。土腴牛健耕易深，暖云笼日春阴阴。斜阳未下终十亩，一卷遗经行自吟。山妻相敬如宾友，炊黍烹葵馌南亩。溪边濯足陇头坐，高歌且尽壶中酒。年来不用忧旱涝，高田宜黍低宜稻。官租纳足食有馀，社酒鸡豚自相劳。人言耕夫苦，我道田家好。但愿五风十雨年谷登，室家团圞永相保。
题耕织图·其二
作者：李进
朝代：明
体裁：古风

吴蚕作茧明于雪，苕霅之水清且冽。东邻西舍缲车鸣，银丝出盆光皎洁。官税已输私债还，美人晓织绿窗间。娇莺睍睆机声度，春笋参差玉指攀。织成素绢坚且致，先奉翁姑后夫婿。朔风吹木霜霰飞，夫不忧寒妾如意。君不见青楼艳女好蛾眉，留客高歌送酒卮。缠头蜀锦不知数，黄金暮尽朝别离。不如田家荆布妻，贫富苦乐长相随。采桑养蚕缲好丝，年年织绢制郎衣。
对雪
作者：李迪
朝代：明
体裁：七言律诗

虚堂披氅坐来轻，暮雪纷纷落渐盈。人过灞桥来有迹，鸟归梁苑下无声。闭门只合终朝卧，放棹应须半夜行。自起捲帘閒纵目，横塘水白路分明。
荅友人
作者：李迪
朝代：明
体裁：七言绝句

紫崖丹壑遍烟岚，惆怅无人驻鹤骖。读罢小山招隐赋，欲将消息问淮南。
郊游
作者：李迪
朝代：明
体裁：七言绝句

栗杖风前处处扶，林花掩映失前途。儿童也喜寻春客，说与东村卖酒垆。
崇祯三年冬至日题三洲岩
作者：李逢升
朝代：明

吾看三洲景，江山一望蘋。白云村数点，菉树馆真人。闲坐亭中石，静观洞里春。青霄昂首近，竹杖欲飞尘。
崇祯四年秋月重葺三洲岩题壁
作者：李逢升
朝代：明

磴道巉岩叠几重，振身且上至人峰。浑无尺地千盘险，别有蓬莱一洞通。平草荒塘今李白，茂林丰草□桃红。愿天社稷万年秀，乐□云窝百世隆。岩内造成一大堂，千精百巧与谁当。无心幻出云窝洞，有志登临居上方。白日得闲过白日，风光莫负好风光。天公知我好幽景，故把三洲别业庄。
崇祯四年秋月重葺三洲岩题壁·其一
作者：李逢升
朝代：明

磴道巉岩叠几重，振身且上至人峰。浑无尺地千盘险，别有蓬莱一洞通。平草荒塘今李白，茂林丰草□桃红。愿天社稷万年秀，乐□云窝百世隆。
崇祯四年秋月重葺三洲岩题壁·其二
作者：李逢升
朝代：明

岩内造成一大堂，千精百巧与谁当。无心幻出云窝洞，有志登临居上方。白日得闲过白日，风光莫负好风光。天公知我好幽景，故把三洲别业庄。
崇祯辛未仲秋日题三洲岩
作者：李逢升
朝代：明

嵌石巉峰近水旁，坐看日月带长沧。风清烟雾飘亭屋，云淡斗星射馆厢。四野耘田歌麦秀，五经勤诵夺文光。相看不尽飞扬意，欲做岩中白鬓郎。
苦寒和李七木韵
作者：李遂
朝代：明
体裁：五言律诗

悲风兼日夜，落木战繁声。午爨看无色，宵筹咽不鸣。冰条依霤注，炭结趁炉生。犹有寒机泪，凄凄忆践更。
题满扶翼芳园和叶六桐明府韵
作者：李遂
朝代：明
体裁：七言律诗

回合林塘仄径迤，名园随地足幽思。城隅掩映疑无路，水曲周遭别有篱。转转庭台都是画，疏疏花木尽成诗。披帷雅见人为岳，明月清尊对玉蕤。
雨后
作者：李道生
朝代：明
体裁：七言律诗

山中晓起喜新晴，杖屦寻诗独自行。几树好花春尽发，满溪流水夜来生。游丝拂地应千尺，啼鸟唤春时一声。趁暖田家曝蚕种，明朝节候是清明。
同石父长文游天台道中
作者：李遵
朝代：明
体裁：五言绝句

万壑接云来，山花涧路开。迎风凉欲坐，啼鸟著人猜。
苕溪雪夜
作者：李遵
朝代：明
体裁：五言律诗

作客经冬尽，扁舟雪夜孤。赋成飘似絮，饮罢苦如荼。饥口怜喧雀，拳毛对宿凫。苕阴回棹处，春草订西湖。
蔡用拙值包宪副约以首春游西湖却别
作者：李遵
朝代：明
体裁：七言律诗

但息城隅搔首频，倏惊路草巳如茵。君探胜迹包山洞，我对新烟鉴水滨。醉似无功陈酒德，名从有道合人伦。年来细数梅花伴，作意诗篇正早春。
楞伽峡
作者：李邦义
朝代：明

之官千里画船开，峡水滨滨绿似苔。两岸断纹栖石壁，数联瀑布泻瑶堆。山花有意供迎送，沙鸟无心任去来。愧我十年廊庙上，不知清梦几番回。
游燕喜次韵
作者：李邦义
朝代：明

湟川山水旧传名，暇日来游燕喜亭。细扪萝藤寻古刹，徐穿岩洞觅仙灵。卧龙故址云常白，梦得遗墟草漫青。千载风流人不见，惟闻山下水泠泠。
谢朝中贵人
作者：李邦义
朝代：明

风尘已了燕京债，世事宁嗟蜀路难。此去沧州堪寄傲，不妨人作傲人看。
摘红英
作者：李鄂
朝代：明

潮头白，峰头碧，落梅香暗渔翁笠。西风透，东风骤，待得晴明，莺花时候。莺声涩，花枝寂，春来已蜡看山屐。山如旧，春如绣，层楼望处，苍寒红瘦。
摩诃峰下作
作者：李铎
朝代：明

偶然碧山下，衣袂薄天风。清磬有时落，白云无路通。远人秋色里，断雨夕阳中。目送僧归去，千林柿叶红。
题徐良夫九曲棹歌图
作者：李铎
朝代：明
体裁：古风

徐君江海人，雅有山林想。远游赋幽寻，徘徊脱征鞅。长揖虹桥仙，飘飘欲偕往。牵舟溯岸回，著屐缘厓上。万壑风泉渟，层岩土花长。采鸾载玉笙，隐隐遗清响。幻迹杳难穷，真源豁而敞。永怀紫阳翁，怡然契心赏。
挽长清李处士
作者：李锷
朝代：明
体裁：七言律诗

薤露悲歌不忍闻，难招地下老脩文。弦中白雪人何处，句里长清稿未焚。屐印落花微径没，尊空明月半窗分。夕阳流水东山下，松柏森森对古坟。
植芳堂诗
作者：李镐
朝代：明
体裁：古风

春阳被皋陆，时雨浃初晨。荷锄临前除，辟壤当荒榛。艺本日成列，培根毓奇芬。条枝及时荣，敷萼韡以分。服彩憩嘉荫，端居离垢氛。眷兹世叶繁，德馨惟日新。兴言用弃秽，庶以乐吾真。
游径山
作者：李长庚
朝代：明
体裁：七言律诗

雾合烟迷望不穷，岧峣飞阁出高空。松连天目开双径，翠叠云层锁七峰。身上崔嵬参法象，坐来花雨散天风。逢人欲问西来意，何处山僧有远公。
游径山观雪
作者：李长房
朝代：明
体裁：七言律诗

诸天曾结白莲台，谁挈狂夫顶上来。玉树青葱双径合，六花零乱七峰开。联翩欲起辽东鹤，彩笔应传郢客才。蓑笠不妨频住访，逢僧疑似雪山回。
峄山
作者：李长春
朝代：明
体裁：五言排律

苍然平野眺，忽漫拥崔嵬。拔地孤根出，摩空峭壁开。悬岩虬磴折，幽壑鸟声回。山势双莲叶，河流一酒杯。石疑星错落，桐与世摧颓。白觉秋云过，青连岱岳来。玲珑窥玉洞，突兀倚丹台。灏气浮烟外，凉飔落水堆。携壶穷岛屿，题句遍莓苔。已拟层巅陟，那禁夕照催。褰帷临峄路，掉劈隔天台。明发登三观，迢迢首重回。
雪中过玉泉寺
作者：李长春
朝代：明
体裁：五言排律

祇树晚阴森，山空碧霭沉。疏钟流夜壑，孤塔控云岑。飒沓泉飞玉，清凉地布金。绳灯侵月出，莲漏隔花深。忽悟浮生梦，难禁出世心。净缘如可结，长此共招寻。
题恒山
作者：李阳生
朝代：明
体裁：七言律诗

巃嵷殿阁拟摩天，俯瞰群山拜岳巅。石磴浸攀红日近，松崖遥望白云悬。棋声敲断千年梦，洞古封残历代编。我欲凌风发清啸，知谁侠气共盘旋。
双流次韵
作者：李际元
朝代：明
体裁：五言律诗

鼓角催晨发，川原蔼暮阴。小溪清见石，新柳细垂金。洞迥云依树，山深鸟隔林。天涯看落月，盈缩饱经心。
中秋山寺玩月
作者：李雅
朝代：明
体裁：七言律诗

人间何处水晶宫，坐看冰轮出海东。庭树受风翻夜鹊，槛蕉垂地泣秋虫。香飘金粟诸天近，影落瑶阶万象空。白也愧予诗莫敌，一尊相对古今同。
绕梁歌呈徐太史
作者：李雅
朝代：明
体裁：古风

公歌留绕梁，我饮沧州酒。园中秋已深，园外风吹柳。柳老不栖鸦，我醉留公家。醉听绕梁歌，一曲清声宛转彻云霞。
厓山吊古
作者：李需光
朝代：明

洪涛滚滚吼厓山，万古英魂瘗此间。日抱孤忠翻浪赤，波飘血泪点苔斑。元腥已扫龙犹泣，宋愤长含玺未还。吊魂只凭江上笛，月明三弄水潺潺。
登小金山
作者：李需光
朝代：明

灵洲屹峙瞰中流，影湛晴波翠黛浮。宝藏菩提纡岁月，妙高灯火自春秋。江容点缀千林暝，景色萧森万树稠。莫倚飘蓬嗟白发，夜深仙鹤掠孤舟。
秋日集海珠寺
作者：李需光
朝代：明

万顷波涵碧海澄，龙宫珠放耀仙城。光浮五色琼楼出，幻化诸天贝阙擎。宝磬漫敲春昼永，梵音长逐晚潮生。我来拂麈逢僧话，四面光风惬素情。
罗浮
作者：李需光
朝代：明

四百峰峦奠粤东，峭天屹屹削芙蓉。瑞摇碧落珠光灿，丹转真坛紫气通。崒嵂插空环翡翠，松杉夹道隐虬龙。登游欲问长生诀，须向山中访葛洪。
谒谢南海神登浴日亭
作者：李需光
朝代：明

浪戢潮平海效灵，清森祠宇镇南溟。五更日涌摇金碧，三岛烟消列翠屏。浩浩洪恩覃澥渤，洋洋禋祀享明庭。一尊寄傲沧波里，浴日亭寒酒未醒。
三洲岩
作者：李震
朝代：明

维石岩岩紫翠连，原非禹凿自天然。旋磨崖壁镌新字，细看诗词忆旧贤。茂叔南来曾乐道，葛洪西驻已升仙。兴游几度寻遗迹，云满高峰月满天。
九星岩
作者：李震
朝代：明

飞星化作翠芙蕖，贯索垂光应斗枢。赤豹守关依宝藏，苍龙还钵护神珠。月林香露飘金粟，阴壑灵风振白榆。为纪重游磨翠藓，又从香积饭雕胡。
古意
作者：李震
朝代：明

藉兰香不歇，藕断丝难折。寄语远道人，回头看明月。
寄桂林司训王德安
作者：李震
朝代：明

百事无成多愿违，行藏深愧故人知。空教杜老愁如织，堪笑刘郎鬓欲丝。问字有谁能载酒，看花到处谩题诗。分台御史如相见，为说青衫似旧时。
峡山飞来寺
作者：李震
朝代：明

飞来寺里独凭栏，暂息尘缘半日闲。水绕竹根穿石面，鹤巢松顶立云间。满台花雨飘僧梵，一路风霜老客颜。若许挂冠寻旧隐，结茅何必问庐山。
巢翠轩兴怀
作者：李震
朝代：明

停辙卧南居，敢言谢时辈。归对幽窗前，小憩依巢翠。兴来恣佳趣，秋至颇清快。览此群物情，遂我平生爱。心同鸥鹭盟，身与渔樵会。放意麋鹿性，长日懒冠带。远岫上新月，芳林破苍霭。岚散碧天青，光摇石潭碎。缅怀苏门啸，更忆郑生慨。二隐不可招，高风邈千载。
月夜过湖
作者：李震
朝代：明

湖光无际月团团，倒浸山河宇宙宽。舞影鸾窥金母瓮，抱珠龙卧水晶盘。大姑罗袜江花绣，五老香炉石鼎寒。过客不知天险处，舵楼吹笛到更阑。
望九华山
作者：李震
朝代：明

江上停舟望九华，水云如障卷晴霞。松巢白鹤千秋雪，地拥青莲万丈花。竹杖几时寻旧隐，石田何处觅生涯。自知素有唐人癖，吟对东风日已斜。
海珠慈度寺
作者：李震
朝代：明

海上禅扉记昔游，黄金鳌背踏清秋。天花影覆盘陀石，舍利光生杜若洲。足底潮声来合浦，望中云气接罗浮。老僧不管人间事，闲对沧浪数白鸥。
画鱼
作者：李震
朝代：明

几年别却钓鱼矶，喜见新图有所思。三十六鳞非故物，会看飞跃上天池。
秋思
作者：李震
朝代：明

风卷霜林叶尽飞，夜深惊鹤恨无依。一身远道犹为客，九月新寒未授衣。江上芙蓉秋自老，岭南书信雁来稀。灯前对影难为语，何事东游久不归。
竹鸟小景
作者：李震
朝代：明

苍龙垂雨影毵毵，凤尾参差湿翠岚。忆昔黄陵祠下路，鸟啼三月过湖南。
舟次三水寄竹泉上人
作者：李震
朝代：明

片云远隔五羊城，白足高僧事事清。吟对梅花看月色，坐题桐叶听秋声。一尘不及人间迹，万虑都忘物外情。卖却床头琴与剑，几回相见话生平。
赠王武卿
作者：李震
朝代：明

知君脱屣远浮云，牢落天涯寄此生。万里江湖随旅泊，十年风月付吟情。丝纶有学惟忧道，献纳无心不用名。流水桃花春已晚，几时来伴白鸥盟。
香山览秀
作者：李震
朝代：明

西康山色似芙蓉，亦有云巢向此中。九垒屏风金闪翠，千寻瀑布玉垂虹。也知太白诗无敌，独羡王维画最工。待我结茅同晚岁，不须骑鹤上崆峒。
游海珠寺
作者：李韡
朝代：明

渺渺昙花映座光，周遭石槛绕沧浪。居如龙树趺为坐，水似曹溪挹亦香。向晚落霞浮栋宇，有时白月度慈航。表贤原是瞻依地，暂借祇林一咏觞。
秋浦
作者：李韶
朝代：明
体裁：五言绝句

秋浦生晚烟，蝉声在高树。时见打鱼人，来唤斜阳渡。
忆罗浮
作者：李颙
朝代：明

吾郡佳山水，罗浮久著名。笛吹黄道仲，洞隐葛先生。瀑布悬崖泻，松笙入夜鸣。何迟赋归去，采药养颓龄。
承召之京忆罗浮
作者：李颙
朝代：明
体裁：五言律诗

吾郡佳山水，罗浮天下闻。自随丹凤诏，闲却玉床云。流水清无限，梅花瘦几分。欲归归便得，猿鹤莫移文。
赠何孝子
作者：李颙
朝代：明

绕舍乌成阵，终年虎卧门。山梅初并蒂，冬竹又生孙。耿耿天公识，明明国典存。千秋何孝子，不愧史官言。
芝山兰若
作者：李骐
朝代：明
体裁：古风

东峰六曲屏峰下，祗树深深旧兰若。施食台前芝草香，翻经席上流云泻。我昔逃禅来此山，上人飞锡上方还。香床说法天花落，丈室悬灯水月闲。竭来精舍东溪里，垂帷永日闻流水。四壁烟萝世外青，六时钟梵云中起。招邀乘暇更登临，共爱云堂花木深。莫道空门俱是幻，片时清净即禅心。
山居二首
作者：李鸣鹤
朝代：明

石洞幽回处，深林下鹿群。溪喧前夜雨，鸟语半山云。树暗闻岚气，岩明见溜文。藤花照潭水，风日共纷纷。石壁日初上，春山风乍晴。偶随黄犊出，闲傍绿溪行。幽鸟淡无语，落花如有声。回看飞瀑下，树杪白云生。
山居二首·其一
作者：李鸣鹤
朝代：明

石洞幽回处，深林下鹿群。溪喧前夜雨，鸟语半山云。树暗闻岚气，岩明见溜文。藤花照潭水，风日共纷纷。
山居二首·其二
作者：李鸣鹤
朝代：明

石壁日初上，春山风乍晴。偶随黄犊出，闲傍绿溪行。幽鸟淡无语，落花如有声。回看飞瀑下，树杪白云生。
杂兴
作者：李鸣鹤
朝代：明

朱阳媚初夏，庭宇生闲情。幽禽奏新响，嘉木敷柔荣。余寒逗春服，浮阴妨昼晴。云颓山翠重，雨过林香清。独步还独坐，取适夫何营。兴至发高咏，澹然心自平。
秋思
作者：李鸣鹤
朝代：明

烛暗夜已深，秋虫竞相语。惊风洒蕉叶，冷露散如雨。奈此留滞客，愁绪不可数。白发日以繁，青山渺何许。
题画美人
作者：李鸣鹤
朝代：明

一夜春风发，芳心不自持。侵晨携女伴，花下对弹棋。
丙辰仲春升儿释褐寄题志喜
作者：李鹏翀
朝代：明

礼经传祖业，再试逐时髦。旅聚须安俗，身单自惜劳。朱衣天有定，宝鉴物无逃。安得科名永，孙枝似汝曹。
乙丑小春，伯兄出咏菊诗五首命和，时兄迁居南庄，偕坐别去，口占二首
作者：李鹏翀
朝代：明

弟兄双鬓渐如霜，惆怅天南各一堂。共席恰还欣对菊，分飞空复想寻芳。丛枝带月疑无色，细蕊经寒尚有香。何似棣棠花靴匕，徘徊今夕岂能忘。旧业新营仅免霜，何如别墅敞华堂。频年闹里身同寄，此日闲中色转芳。最喜轩轩尘不染，更看习习座生香。从来挟得贤中馈，作客离家亦自忘。
乙丑小春，伯兄出咏菊诗五首命和，时兄迁居南庄，偕坐别去，口占二首·其一
作者：李鹏翀
朝代：明

弟兄双鬓渐如霜，惆怅天南各一堂。共席恰还欣对菊，分飞空复想寻芳。丛枝带月疑无色，细蕊经寒尚有香。何似棣棠花靴匕，徘徊今夕岂能忘。
乙丑小春，伯兄出咏菊诗五首命和，时兄迁居南庄，偕坐别去，口占二首·其二
作者：李鹏翀
朝代：明

旧业新营仅免霜，何如别墅敞华堂。频年闹里身同寄，此日闲中色转芳。最喜轩轩尘不染，更看习习座生香。从来挟得贤中馈，作客离家亦自忘。
岁乙巳过造适园，修整思亭有感
作者：李鹏翀
朝代：明

偶阅台池旧，俄成岵屺哀。遗踪无可问，手植宛新栽。亭小存堂构，园荒半草莱。伤心聊补葺，洒泪湿泉台。
己酉孟秋二十六日，余方昼寝，忽苍头传邻人徐敬滨速售西基，余以素手辞。而又遣子促赴勉就成事，从兄少参喜祖业得还，奖以诗，次韵志感
作者：李鹏翀
朝代：明

午馀卧起睡初醒，惮暑科头谢送迎。忽报西邻售旧业，勉从东乞赴新盟。忆昔全基称壮丽，视今存室尽颓倾。满怀往事抛流水，一任旁人更品评。
己酉秋夕，有怀王实所，与时炅儿同留南雍
作者：李鹏翀
朝代：明

兀坐新秋思不禁，客无同调夜阴阴。此行恨不偕余往，今夕还多忆子心。天涯明月遥相对，眼底秋花不共簪。欲慰远怀无别望，南楼早晚听鸿音。
送振涵兄赴己酉乡试
作者：李鹏翀
朝代：明

夙羡淩云笔，相看献赋场。凤毛宜彩耀，骏骨合名扬。高堂今始报，薄俗亦增光。伫撷秋香满，临歧举一觞。
东原为王廷直赋
作者：李麟
朝代：明

越山迢递接蓬莱，山下平原一径开。树绕江流天外尽，鸟分云影日边来。东风道路迷芳草，残雪溪桥见野梅。安石未应高卧久，天涯回首独怜才。
和李商隐无题
作者：李麟
朝代：明

花落萧墙别院风，眼看漂泊水流东。有怀团扇缄题在，无计长门买赋通。翡翠梦衾春草绿，守宫愁臂夜灯红。十年怕见青铜面，肯信云鬟半欲蓬。心事无凭欲话难，几经憔悴怕灯残。东风蝶粉春犹涩，西日蜗濡露易乾。梦断银河铜漏滴，愁回金屋锁窗寒。临鸾敢谓婵娟误，宫样眉妆八字看。
和李商隐无题·其一
作者：李麟
朝代：明

花落萧墙别院风，眼看漂泊水流东。有怀团扇缄题在，无计长门买赋通。翡翠梦衾春草绿，守宫愁臂夜灯红。十年怕见青铜面，肯信云鬟半欲蓬。
和李商隐无题·其二
作者：李麟
朝代：明

心事无凭欲话难，几经憔悴怕灯残。东风蝶粉春犹涩，西日蜗濡露易乾。梦断银河铜漏滴，愁回金屋锁窗寒。临鸾敢谓婵娟误，宫样眉妆八字看。
客授晋陵漫兴二首·其一
作者：李麟
朝代：明
体裁：古风

游子鞲上鹰，低头待人食。何如山梁雉，饮啄随所适。弃捐勿复道，负此乘兴翮。陇蜀有文禽，唯恐鸱鸮得。况闻终南山，狐兔正狼藉。惜哉不得往，徬徨竟日夕。
客授晋陵漫兴二首·其二
作者：李麟
朝代：明
体裁：古风

庭前一琪树，阅历成潦倒。南枝气已鲜，北枝尚枯槁。承晖有向背，发荣自迟早。青阳本无私，岂足萦怀抱。雨露感相培，岁寒以为保。
宫词
作者：李麟
朝代：明

青春閒里过，华发暗中催。往事俱流水，初心未死灰。御炉香缥缈，宫扇影徘徊。脉脉停针久，銮舆幸倘来。
拟古
作者：李麟
朝代：明
体裁：古风

远客遗素书，三复襟颜开。上言长相思，永矢金石怀。许身比稷契，不谓行当乖。南飞乌绕树，明月照我栖。别君久离索，踪迹同云泥。感兹双鲤赠，竽瑟何时谐。名世会有合，营营道终迷。劳歌停云篇，白日声西回。
春日京师旅怀
作者：李麟
朝代：明
体裁：七言律诗

满地梨花细雨天，心旌摇曳落风前。十年尘土真成梦，一夜霜华欲上颠。燕子寻泥营旧垒，燧人钻火起新烟。白云故绕江南路，遮莫东篱种秫田。
杨柳枝词
作者：李麟
朝代：明

淡烟笼日影婆娑，露叶曾经步辇过。咫尺宫墙看不见，年年长是别离多。帘捲青青水殿凉，晓妆随手斗眉长。含颦待与君王折，一月看花到上阳。
杨柳枝词·其一
作者：李麟
朝代：明

淡烟笼日影婆娑，露叶曾经步辇过。咫尺宫墙看不见，年年长是别离多。
杨柳枝词·其二
作者：李麟
朝代：明

帘捲青青水殿凉，晓妆随手斗眉长。含颦待与君王折，一月看花到上阳。
湖南书屋为太宰李公作
作者：李麟
朝代：明
体裁：七言律诗

别业湖南门反关，功成早已挂冠还。五株绿柳迁黄鸟，十里青山放白鹇。长剑倚天人境寂，绝弦流水夜窗閒。传家唯有图书在，灯火西斋手自删。
牧羊图
作者：李麟
朝代：明

万死间关抗虏尘，廿年北海未亡身。牧羊不羡弥山富，仗节惟拚齧雪贫。已分此生甘苜蓿，岂知他日画麒麟。河梁相向䧏奴泣，白发怜看汉老臣。
牧羊图
作者：李麟
朝代：明
体裁：七言律诗

万死间关抗虏尘，廿年北海未亡身。牧羊不羡弥山富，仗节惟拚齧雪贫。已分此生甘苜蓿，岂知他日画麒麟。河梁相向降奴泣，白发怜看汉老臣。
登黄鹤楼步韵
作者：李麟
朝代：明
体裁：古风

楼居仙子虚舟泊，一去流传跨黄鹤。餐霞骨相本身轻，飘然羽化翔寥廓。椽笔谁题楼上头，白石乌丝碧纱络。岘首平临沉水碑，长安屹向朝元阁。西山帘捲青来峰，云飞缥缈襄王宫。香雾空中下神女，精灵直与星河通。银屏月懒浑疑水，锦帐春偏不受风。角声惊起梅花落，鹤背绝倒仙人翁。观察惭予殿群彦，头颅不分霜华半。采真何处许参同，笑倩图南双鸷翰。还从此老学无生，黄鹤前身坐相见。闻说灵均亦仙蜕，为问仙翁曾识面。我欲因之一寄声，哀郢江头濯如练。终始君恩誓不移，百炼钢肠真铁汉。
访倪应奎徵君不遇
作者：李麟
朝代：明
体裁：七言律诗

老去诗坛众所尊，百年高兴许谁论。孤城坐听寒吹角，匹马行吟夜到门。索笑梅花双白眼，忘情鸥鸟自黄昏。不堪回首山阴雪，上下天光远近村。
金缕曲·登滕王阁
作者：李麟
朝代：明

风送漳江渚。漫登临、东流一瞬，渺然终古。物换星移凡几度。漠漠愁云欲雨。听欸乃、渔舟南浦。芳草王孙何处也，只西山、帘卷还如故。思往事，遽如许。王郎作赋真翘楚。便扫空、豪华百辈，腐儒章句。看取荒凉容膝地，畴昔曾酣歌舞。且采采、蘋香延伫。世路驱人明日又，爱今来、水阁清无暑。对斜照，淡忘侣。
登审山有怀周筼沈进诸子
作者：李麟友
朝代：明
体裁：五言律诗

长水通梅里，横山近硖川。登临犹可见，惜别已经年。叶落清秋树，鸿飞薄暮天。故人无恙否，却望一凄然。
赠衣行
作者：李麟友
朝代：明
体裁：古风

梅溪野士尝衣褐，冬亦不加夏不脱。已经寒暑六七年，领缘不完襟百结。沈郎敦友无亲疏，赠我匹练五丈馀。制以为衣见宾客，举止觉与常时殊。乡人重衣不重德，谈笑从今壮颜色。
九日登翔凤台
作者：李麟祥
朝代：明

荒台百丈挂藤萝，驻马登游载酒过。日色濛溶天淡抹，风声嘹亮雨斜拖。忧时蒿目心同远，恋阕幽怀赋更多。借问当年程太史，金商瑟瑟奈秋何。
小瀛洲
作者：李麟祥
朝代：明

瀛洲一块水镜开，别是蓬壶圻泐来。东鞭西弭悬日月，青天白昼吼风雷。齐谐吊诡志不得，或汩或没水长齧。如狮如象如虬形，倏忽鬼神潜出入。自从娲氏百炼成，派分龙门禹穴名。秋深岁月蛟龙长，茫茫海岛四无垠。最恨祖龙蓦着鞭，永弃江岸几千年。鲛人婺妇浑不管，蒸云吐雾带花眠。说恁牢骚松溪子，顾我谑浪情不已。留此瀛洲作话传，一咏一觞振如此。迩后杂遝罕逢迎，长松落日枕孤城。明月在天还自照，野花流水逐春生。至今说与浪游人，浮云苍狗君勿论。但使长江片石在，兹君伴奂老乾坤。
李侍御新建东山文昌阁落成诗
作者：李麟祥
朝代：明

文昌新阁嶂东川，古木清幽不记年。城郭万家烟火合，宫墙千丈彩云连。龙山风雨天同润，凤岭圭璋日共缠。报道窦阳欣御李，几人瀛水并登仙。
上谷晤林羽夫
作者：李默
朝代：明

昔年曾在蓟门游，歧路东西二十秋。握手岂期惊喜半，论交转觉别离愁。风尘老大余青眼，书剑飘零笑白头。一忆故园松菊冷，归心乡梦两悠悠。
偏桥行台书壁次前人韵
作者：李默
朝代：明
体裁：六言诗

屈曲清溪绕郭，逶迤腓草成蹊。杖策淩霜楚徼，纫兰击汰湘西。
南剑程文学赴官富阳为赋短句
作者：李默
朝代：明
体裁：古风

鼓柁何人过越西，官程先宿富阳溪。江枫乱落翻红蓼，古道惊鸦出林杪。山堞行经风露馀，千家橘柚霜黄初。搴帷觱发青阳转，桃李含烟足芳甸。蔬盘毡席未为贫，谈经偃卧谁能嗔。松醪满篘君自沃，丈夫得意非粱肉。宫墙傥傍赤松山，长跽仙人一扣关。
天趣园磐陀石
作者：李默
朝代：明
体裁：古风

延平山水称绝奇，攒峰峭壁争崔巍。磐陀巨石坐其上，势脱险阻成平彝。源泉万斛出泊潏，曲水百折行逶迤。大者可以通园畦，小者可以流杯匜。青停黛蓄动复定，树影倒侵清泠池。殊形异态非一类，或有天巧非人为。居民乘流作水碓，却似人力□天机。临矶钓鱼心中乐，天地人耶两不知。药炉丹穴事恍惚，谁见赤脚临云梯。
居庸关
作者：李默
朝代：明
体裁：七言律诗

山堂石堑转嵯岈，铁障棱棱势欲叉。细柳半屯三辅甲，材官尽出五侯家。重城月闭边声黯，间道林归猎骑哗。多少雄图总湮没，战场空倚夕阳斜。
月下
作者：李默
朝代：明
体裁：五言绝句

钟鼎非吾事，神仙亦世稀。停杯忽惆怅，明月上人衣。
松亭夜集书感
作者：李默
朝代：明
体裁：七言律诗

松长新枝竹倍浓，尽从去后托春风。亭开野径寒云外，人坐疏林落照中。丘壑敢论吾志在，钓游犹忆少时同。引杯烧烛今何夕，欲话离心月满空。
秋夜泊下邳值雨
作者：李默
朝代：明
体裁：五言律诗

浊河元楚塞，古驿自秦城。旅泊河山异，飘零风雨生。波涛喧独枕，钟鼓暗深更。秋事方萧索，应知岁晏情。
寄题故园
作者：李鼎
朝代：明
体裁：五言律诗

三径荒芜久，频来入梦思。空传竹醉日，不见柳眠时。石室藏云满，山花带露滋。到家开北牖，触目是新诗。
拟古两头纤纤诗二首·其一
作者：李鼎
朝代：明
体裁：古风

雨头纤纤新月眉，半白半黑粉黛宜。腷腷膊膊宫商移，磊磊落落杂佩垂。
拟古两头纤纤诗二首·其二
作者：李鼎
朝代：明
体裁：古风

两头纤纤腰插弓，半白半黑连钱骢。腷腷膊膊紫塞峰，磊磊落落万夫雄。
雨叹
作者：李鼎
朝代：明
体裁：五言律诗

一春苦积澍，万井坐奔流。湖海应同溢，瓯寠可望收。始知天大漏，不信地全浮。终日垂高望，能无杞国忧。
游治平寺
作者：李龄
朝代：明

几年游宦离乡曲，今日来游会刹宫。玉殿凌云金锁合，龙池浴日锦纹重。指挥化物三更雨，唤醒尘心五夜钟。愧我尘襟应未涤，何时谈笑御高风。
登滕王阁
作者：李龄
朝代：明

乘暇登楼日几回，每看陈迹倍堪哀。空馀吏部文章在，不见滕王歌舞来。好鸟隔窗啼绿树，落花满地翳苍苔。古今无限兴亡事，且尽樽前酒一杯。
秋风三叠辞
作者：李龄
朝代：明

秋风飒飒兮天宇清，草木摇落兮雁南征。驾言登高而望远兮，履石峦之峥嵘。山硱磳以蔽日兮，下幽晦而不明。猿啾啾兮雨冥冥，鸾高翔兮凤无朋。四顾寂寥兮空怵惕而震惊，邅余道兮返余旌。乘浮云兮归故城，惠思君兮使我心怦。秋风瑟瑟兮落叶飘，溪谷瀰漫兮水惊涛。棹兰舟以径渡兮，渊潜龙而腾蛟。兰蕙变以不香兮，江蓠化而为茅。顾金天之肃杀兮，忽坎壈以郁陶。诗戒素餐兮，厥咎焉逃。惧众口之铄金兮，愿处靓而守高。鸿鹄既举兮，孰与游遨。仰明月而独坐兮，聊徜徉以逍遥。惠思君兮，使我心劳。秋风萧萧兮云飞扬，白露既降兮百草萎而不芳。慨秋菊之丛生兮，纷䭲馜以凝霜。恐薋菉之杂揉兮，独远结乎修篁。展长席兮坐其旁，凉霏霏兮袭余裳。信修姱以练要兮，孰云察其中藏。望白云而思亲兮，潸余涕之浪浪。欲乘风以长往兮，川河广而无梁。惠思君兮，使我心伤。
秋风三叠辞·其一
作者：李龄
朝代：明

秋风飒飒兮天宇清，草木摇落兮雁南征。驾言登高而望远兮，履石峦之峥嵘。山硱磳以蔽日兮，下幽晦而不明。猿啾啾兮雨冥冥，鸾高翔兮凤无朋。四顾寂寥兮空怵惕而震惊，邅余道兮返余旌。乘浮云兮归故城，惠思君兮使我心怦。
秋风三叠辞·其三
作者：李龄
朝代：明

秋风萧萧兮云飞扬，白露既降兮百草萎而不芳。慨秋菊之丛生兮，纷䭲馜以凝霜。恐薋菉之杂揉兮，独远结乎修篁。展长席兮坐其旁，凉霏霏兮袭余裳。信修姱以练要兮，孰云察其中藏。望白云而思亲兮，潸余涕之浪浪。欲乘风以长往兮，川河广而无梁。惠思君兮，使我心伤。
秋风三叠辞·其二
作者：李龄
朝代：明

秋风瑟瑟兮落叶飘，溪谷瀰漫兮水惊涛。棹兰舟以径渡兮，渊潜龙而腾蛟。兰蕙变以不香兮，江蓠化而为茅。顾金天之肃杀兮，忽坎壈以郁陶。诗戒素餐兮，厥咎焉逃。惧众口之铄金兮，愿处靓而守高。鸿鹄既举兮，孰与游遨。仰明月而独坐兮，聊徜徉以逍遥。惠思君兮，使我心劳。
题山都督庙
作者：李龄
朝代：明

当年匹马剪天骄，南靖诸蛮翊圣朝。灞上共传周太尉，军中惟数霍嫖姚。辕门角断秋凄切，虎帐香销夜寂寥。独有龙江遗庙在，满庭霜叶雨潇潇。
饮仙枣亭次沈维川韵
作者：杜一山
朝代：明
体裁：五言律诗

仙踪留酒肆，崔句压诗家。解绶犹存菊，投闲学种瓜。金丹能驻日，绿蚁醉流霞。漫笑回头晚，劳劳两鬓华。
感兴
作者：杜伸之
朝代：明
体裁：古风

吾昔搓长丝，系彼渭川竹。直钩鱼不吞，何以充吾腹。比心苟无嗜，藜藿亦自足。宁使不得鱼，吾钩终不曲。
寄仲连
作者：杜受泰
朝代：明
体裁：七言绝句

自爱衡门著皂冠，谈玄风落镜湖干。清斋对客无长物，插遍梧桐与合欢。
题画
作者：杜嗣昌
朝代：明
体裁：七言绝句

秋风袅袅露团团，朱箔银楼锁夜寒。一曲凤箫明月里，玉人何处倚阑干。
大司徒白翁毕老先生蒙恩予告敬赋排律二十四韵以摅钦挹之怀
作者：杜士基
朝代：明

间气钟名世，文昌拱旧京。岱宗聿表峻，沧海共涵清。伟略三朝望，崇标八座倾。乌台方秉宪，鸠府更提衡。水旱天行剧，札瘥物力茕。纵称财赋窟，安得廪储盈。吏弊纷难诘，民艰未易鸣。焦心廑设策，蒿目阅持平。输挽才能继，敛施恰中程。果然充士腹，展也豫皇情。会有褒纶届，旋看晋秩迎。林泉忽引兴，簪绂澹浮荣。悟主心逾切，抽身虑更明。悬车太早计，听履尚余声。未稳山窗卧，常参斗柄横。能潜复能见，难弟亦难兄。阃外收奇捷，朝端仗老成。齐流竹帛誉，并勒鼎钟名。此日壶浆送，当年图绘并。感恩矢下里，聊为竭衷诚。
水仙二首
作者：杜大中
朝代：明

玉貌盈盈翠带轻，凌波微？不生尘。风流谁是陈思客，想像当年洛水人。灵雨濛濛幻态轻，惊魂想像逝怀倾。愿将玉佩遥相逐，脱骨逍遥水上人。
水仙二首·其一
作者：杜大中
朝代：明

玉貌盈盈翠带轻，凌波微？不生尘。风流谁是陈思客，想像当年洛水人。
水仙二首·其一
作者：杜大中
朝代：明
体裁：七言绝句

玉貌盈盈翠带轻，凌波微�不生尘。风流谁是陈思客，想像当年洛水人。
水仙二首·其二
作者：杜大中
朝代：明

灵雨濛濛幻态轻，惊魂想像逝怀倾。愿将玉佩遥相逐，脱骨逍遥水上人。
珠泉清澈可鉴毛发其流长润物大旱不涸民取之为水碓亦足观也
作者：杜大中
朝代：明
体裁：七言绝句

珠泉千古凤山蹊，一得名流费品题。影入楼台天下上，花飞桃李涧东西。
书愁
作者：杜大成
朝代：明

愁多奈可度残春，浮世荣枯总未真。细雨梦中憔悴质，落花影里寂寥人。山僧乍见仍怜瘦，野鹤长随不厌贫。独抱遗经卧空谷，恐妨容鬓涅缁尘。
柳
作者：杜大成
朝代：明

千株杨柳翠逶迤，袅袅烟丝风细搓。莺啭市桥牵客思，马嘶官道促骊歌。水边腻欲堆金缕，花外轻堪度玉梭。汉苑隋宫俱寂寞，古堤草满夕阳多。
白头母吟次杨孟载韵
作者：杜寅
朝代：明

白头母，征人妇，银钗零落凤凰股。天寒日暮练裙薄，脉脉无言倚庭树。良人何在西从军，出入干戈死为伍。腰间宝剑霜雪光，逐队齐行砍妖虏。鼓衰力尽生死决，野旷天青塔铃语。鬼妻悲号鬼为舞，泪血如珠溅行路。郎今一去归何时，樱桃花开春满蹊。侧身西望骨欲折，千里烟尘暗边埒。君不见东阳御面顾渚茶，年年上供天王家。月团小饼盘龙凤，玉尘十袭浮霜花。祇今丧乱殊未已，武夫竞尔夸豪奢。大明扬辉照村坞，愿见清平好官府。延秋不闻乌夜啼，版图复入无东西。翻虑此身先奄忽，不得亲收杞梁骨。落花冥冥堕红雨，迟郎归来华表柱。若为化作紫鸳鸯，一双飞上青云去。
夏正夫邀饮蛇酒
作者：杜庠
朝代：明

藤峡香醪远寄来，一樽公馆晚凉开。功同薏苡能消瘴，色胜葡萄乍泼醅。钱在杖头宜剩买，壁悬弓影莫深猜。主人情重怜衰病，入夜张灯再举杯。
寄吴中诸友
作者：杜庠
朝代：明
体裁：七言律诗

故园东望路绵绵，一别何期竟隔年。客思半消春酒后，乡心多在夜灯前。杏花村店西山雨，杨柳河桥上苑烟。欲语平安归未得，自嗟身为薄名牵。
桐乡桐月堂
作者：杜庠
朝代：明
体裁：五言律诗

古刹多奇胜，清幽见此堂。云封僧榻静，风引篆烟长。月色半帘淡，桐花一径香。倚窗吟眺处，归鸟下斜阳。
登滕王阁
作者：杜庠
朝代：明

滕王高阁壮洪都，此景多应海内无。巀嶭地形横隔岸，江流天影下平湖。鸣銮声断停歌舞，蛱蝶香消冷画图。一片闲心谁解得，白鸥飞入暝烟孤。
送吴琼州
作者：杜庠
朝代：明

琼守相逢晚，来从海外头。岛微犹有国，沙尽更无州。风雨迷蛟室，云霞结蜃楼。喜闻为政好，黎俗遍歌讴。
金山
作者：杜庠
朝代：明
体裁：七言绝句

阖闾城外翠微间，扬子江心白浪湾。踏破芒鞋踪迹遍，始知人世两金山。
麻姑酒歌
作者：杜庠
朝代：明

麻姑之山撑半空，麻姑之水飞长虹。奔流到城不到海，酿春尽入糟丘中。前年足迹半天下，曾访麻姑当盛夏。麻姑酌我三百杯，玉山颓然醉方罢。麒麟之脯擘荐酒，世间此味何曾有。醒来欲再访麻姑，万叠千重云有无。君家留我亦不减此味，酒泉如海何须沽。
过盘江
作者：杜拯
朝代：明
体裁：七言律诗

泛泛盘江三月天，一蓬瘴雨夜郎船。渡头草树云垂锁，袖里槟榔客自怜。太液恩波劳梦想，剑池春水隔风烟。临流此际情何限，极目湘云思渺然。
盘江河
作者：杜朝绅
朝代：明
体裁：七言绝句

雨山盘错阴云黑，一水中流岸树青。谷口风鸣催荡桨，擢歌夷语杂烟汀。
北山草堂和韵
作者：杜桓
朝代：明
体裁：古风

厌彼尘俗喧，爱此清幽景。雨馀山色佳，日落松阴冷。不见草堂人，白云三万顷。
蒙山叠翠
作者：杜洽
朝代：明
体裁：七言律诗

小鲁名高自昔称，连云一带翠华平。岚光初变芙蓉色，碧落遥悬河汉明。望断武陵春命棹，梦回缑氏夜闻笙。如今转忆元公隐，含景苍龙薄暮清。
登太和山
作者：杜海亨
朝代：明
体裁：七言律诗

重叠山头一览空，人间天上许谁同。碧桃杨柳朝含雨，翠竹苍松夜吼风。钟磬音随香篆杳，修真人与道心通。红莲碧藕天遗种，元妙原非斧凿工。
厓山吊古
作者：杜渐
朝代：明

宋主潜踪何处寻，厓云愁色昼阴阴。若非塞北金牌急，未必溟南玉玺沈。千古英雄空有泪，一时天地果何心。邦家兴废寻常事，海畔行吟感独深。
小金山
作者：杜渐
朝代：明

似爱逃禅几度临，水心虚槛倚长吟。花开花谢成春夏，潮长潮消无古今。天末青山如北固，海边明月到东林。超然境界非人世，何处瀛洲更可寻。
浮邱社怀赵太史
作者：杜渐
朝代：明

金银楼阁紫烟浮，赤舄仙踪寄上头。社辟雅堂人去远，秋深玄圃客来游。衮衣未断公归恨，别墅能忘世治忧。怀旧定悬清夜梦，迢迢瀫水到浮邱。
海珠
作者：杜渐
朝代：明

息偃频来借上方，晓瞻晴旭捧扶桑。烟消黛色横明镜，风漾波光上画廊。海阔直疑天地小，僧閒真觉世人忙。生平自此尘襟涤，愿友山间白石羊。屹屹中流开梵宇，盈盈一水隔人间。骊龙去矣珠仍在，冈象求之意自閒。云气抹成秋色淡，渔船争趁晚潮还。何为身堕尘中老，不共禅栖海上山。
海珠·其一
作者：杜渐
朝代：明

息偃频来借上方，晓瞻晴旭捧扶桑。烟消黛色横明镜，风漾波光上画廊。海阔直疑天地小，僧閒真觉世人忙。生平自此尘襟涤，愿友山间白石羊。
海珠·其二
作者：杜渐
朝代：明

屹屹中流开梵宇，盈盈一水隔人间。骊龙去矣珠仍在，冈象求之意自閒。云气抹成秋色淡，渔船争趁晚潮还。何为身堕尘中老，不共禅栖海上山。
谒李忠简公祠
作者：杜渐
朝代：明

前哲高风播海浔，祠堂瞻拜惬遐心。东南秀气干星象，文武才名振古今。万顷春潮回砥柱，九重时祀到诃林。文溪千载清流在，不共珠江较浅深。
飞来寺
作者：杜渐
朝代：明

维舟峡麓登中宿，寺记飞来有是哉。若果飞来必飞去，不能飞去定飞来。层云半掩千峰出，一水中流两岸回。何事不同僧结伴，南浮北去入风埃。
题画
作者：杜环
朝代：明
体裁：五言律诗

每爱江山趣，停杯看画频。千峰青不断，万里碧无垠。云树参差晚，鸥波浩荡春。扁舟何处客，飘泊正愁人。
斑竹
作者：杜琼
朝代：明
体裁：七言绝句

重华南去不南还，二女啼痕在竹间。亦有富川苏子墨，至今枝叶尚斑斑。
春日闲居述怀
作者：杜琼
朝代：明
体裁：七言律诗

红尘道上马纷纷，延绿亭中杳不闻。日转长林移树影，雨余芳径长苔纹。闲吟自策青藜杖，高卧谁书白练裙。寡过末能身易老，此生惟恐负斯文。
春日（己巳岁作）
作者：杜琼
朝代：明
体裁：七言律诗

白发慵梳不裹巾，高斋无语独伤神。忧君谁似监门女，匡世难求筑版人。天外乱山迷落日，雨中芳草恋残春。新刍未熟难成醉，欲借醇醪问比邻。
竹
作者：杜琼
朝代：明
体裁：七言绝句

露叶风梢接水乡，几回相对忆潇湘。寒云流水斜阳暮，一曲清歌断客肠。
竹下水仙花
作者：杜琼
朝代：明
体裁：七言绝句

佩环香冷水风多，步底轻尘衬袜罗。二十四弦何处奏，又将哀怨托湘娥。
苏台别意送沈原复还琴川（集本不载）
作者：杜琼
朝代：明
体裁：七言律诗

相逢未几即思归，忍听朝来歌《式微》。绿酒数杯游子去，青山百里故人稀。杏花微雨飘离席，杨柳东风拂钓矶。明日到家春正暖，祓除时节试春衣。
萍庵
作者：杜琼
朝代：明
体裁：七言律诗

闲把浮萍号叶舟，百年身世总如浮。若为有迹成栖泊，可事无根任去留。杨柳晚风移别浦，桃花春水泛中流。楚谣惊断江湖梦，随处忘机逐海鸥。
赠刘草窗三十韵
作者：杜琼
朝代：明
体裁：古风

河图一画人文现，书画已在羲皇时。鸟迹科斗又继作，象形取义日以孳。肖形求贤在商世，书画从兹分两歧。秦汉画工可指数，笔迹已远不可追。顾陆张吴后先出，六法尽得夸神奇。山水金碧到二李，水墨高古归王维。荆关一律名孔著，忠恕北面称吾师。后苑副使说董子，用墨浓古皴麻皮。巨然秀润得正传，王诜宝绘能珍琦。乃至李唐尤拔萃，次平仿佛无崇庳。海岳老仙颇奇怪，父子臻妙名同垂。马夏铁硬自成体，不与此派相和比。水精宫中赵承旨，有元独步由天姿。霅川钱翁贵纤悉，任意得趣黄大痴。净明庵主过清简，梅花道人殊不羁。大梁陈琳得书法，横写竖写皆其宜。黄鹤丹林两不下，家家屏障光陆离。诸公尽衍辋川脉，余子纷纷奚足推。予生最晚最爱画，不得指引如调饥。幸逢圣世才辈出，且得遍扣容追随。友石先生具仙骨，落笔自然超等夷。葵丘烂熳文鼎润，独醉独数寒林枝。绵州寓意最深远，数月一帧非为迟。我师众长复师古，挥洒未敢相驱驰。溷缣涴楮且不厌，写就一任傍人嗤。刘君识高颇见录，往往披对心神怡。且云惨澹有古意，口不即语心求之。我有鹭瓢富题咏，欲得长句须君为。十年不与岂有待，以彼易此何嫌疑。我诗我画既易得，请君不吝劳心思。
采菱图
作者：杜琼
朝代：明
体裁：古风

苕溪秋高水初落，菱花已老菱生角。红裙绿髻谁家人，小艇如梭不停泊。三三两两共采菱，纤纤十指寒如冰。不怕指寒并刺损，只恐归家无斗升。湖州人家风俗美，男解耕田女丝枲。采菱郎是采桑人，又与家中助生理。落日青山敛暮烟，湖波十里镜中天。清歌一曲循归路，不似耶溪唱采莲。
题画赠莫文辉
作者：杜琼
朝代：明

蜀中有士雷济民，天机之精如有神。远追顾陆得深趣，近于马夏尤相亲。朅来放浪学司马，足迹还令半天下。山川奇胜纳胸臆，熔会精神任陶冶。并刀剪取交州纑，笔洒墨沈翻金壶。峰峦嵲树参错，元气惨淡云模糊。夔塘险没天地户，神斧中分两崖竖。八阵深藏神鬼愁，三峡奔流雪涛怒。朝辞白帝暮江陵，一日经行千里程。篙工长年假水力，舟中人坐无忧惊。我生不作远游客，每检舆图心颇识。幸而得此川峡图，十二巫山若亲历。乃知妙夺造化功，几回坐对心神融。风雷欻翕妙不测，顷刻缩地来壶公。莫君与予交莫逆，髫龀以来今五帙。爱我能如鲍叔贤，惭予不似夷吾德。君来见画心亦珍，双手卷之持赠君。世间奇玩岂我独，眼底知心能几人。
题画赠莫文辉
作者：杜琼
朝代：明

蜀中有士雷济民，天机之精如有神。远追顾陆得深趣，近于马夏尤相亲。朅来放浪学司马，足迹还令半天下。山川奇胜纳胸臆，熔会精神任陶冶。并刀剪取交州纑，笔洒墨沈翻金壶。峰峦巀嵲树参错，元气惨淡云模糊。夔塘险没天地户，神斧中分两崖竖。八阵深藏神鬼愁，三峡奔流雪涛怒。朝辞白帝暮江陵，一日经行千里程。篙工长年假水力，舟中人坐无忧惊。我生不作远游客，每检舆图心颇识。幸而得此川峡图，十二巫山若亲历。乃知妙夺造化功，几回坐对心神融。风雷欻翕妙不测，顷刻缩地来壶公。莫君与予交莫逆，髫龀以来今五帙。爱我能如鲍叔贤，惭予不似夷吾德。君来见画心亦珍，双手卷之持赠君。世间奇玩岂我独，眼底知心能几人。
蕺山看梅
作者：杜肇勋
朝代：明
体裁：诗

不浅寻梅兴，因之冒雪过。
暗香浮玉树，寒色冻银河。
岁月盘根久，风霜吐气多。
山灵好呵护，留胜访岩阿。
缺题
作者：杜赞
朝代：明

孔雀屏开春梦幽，水晶帘捲篆烟浮。深宫尽日浑无事，閒看桃花落御沟。
送茂才李大师诗·其一
作者：杜辂
朝代：明
体裁：七言绝句

云横雨黑强归时，筑室何如治任悲。肠断思亲吾已病，不堪为尔更题诗。
送茂才李大师诗·其三
作者：杜辂
朝代：明
体裁：七言绝句

结庐孤冢气萧森，形影松楸倍折心。往事趋庭成渺冥，只凭清梦绕荒林。
送茂才李大师诗·其二
作者：杜辂
朝代：明
体裁：七言绝句

六载一身旷野中，萧萧草木心恫恫。勉餐珍重箕裘事，青紫还期励世风。
送茂才李大师诗·其四
作者：杜辂
朝代：明
体裁：七言绝句

残云落日暗空山，月色猿声万壑间。寂寞蓼莪无限恨，泉流涕泪日潺潺。
南歌子·塞上
作者：杜陵生
朝代：明

草暖鸳鸯泊，沙寒鸡鹿城。芦管一声声，故乡千里月，梦难成。
怀古
作者：杜隰
朝代：明
体裁：古风

吾爱陶彭泽，萧然遗世姿。高情托云鸟，苦节寄东篱。饥驱时出户，酌酒即成诗。五男俱用晦，三径独逶迤。门种先生柳，卧与羲皇期。斯人怅已矣，清风良在兹。
春日随巡方使登龙门山·其一
作者：杜齐芳
朝代：明
体裁：五言律诗

春色随骢马，登临问禹踪。断龙通一线，蹲虎列双峰。磴转盘云栈，烟藏覆岭松。山深驺唱寂，斜日冷芙蓉。
春日随巡方使登龙门山·其三
作者：杜齐芳
朝代：明
体裁：五言律诗

飞阁凭虚度，惊心独倚栏。半间临水阔，千尺引绠难。龙穴沉金锁，渔舟急箭湍。浪痕留玉斧，指顾尚生寒。
春日随巡方使登龙门山·其二
作者：杜齐芳
朝代：明
体裁：五言律诗

山势郁崔嵬，凌空更上台。洪流千里折，大地两眸开。树俯苍岩日，涛奔白昼雷。悠然成独啸，响落碧云隈。
春日随巡方使登龙门山·其四
作者：杜齐芳
朝代：明
体裁：五言律诗

探奇窥禹穴，仄径缓游骖。泉玉鸣寒臼，烟萝护古龛。境幽机自息，心豁酒初酣。愧此风尘吏，山灵许暂淹。
赠马寅旭明府六行 其一 宓琴行
作者：杜齐芳
朝代：明
体裁：古风

单父琴声清夜发，移宫换羽多疏越。爱人应似武城弦，袅袅馀音犹未歇。上古无为亦漠然，何须出入劳星月。一曲南薰继有虞，寒飔缕缕侵人骨。
赠马寅旭明府六行 其三 汾水行
作者：杜齐芳
朝代：明
体裁：古风

冷泉关下汾河水，齧石轰雷波浪起。雪涌霜飞不暂闲，狂澜直射惊人耳。群山夹岸少平田，河润何如滋九里。汾水西边有树林，暮霭朝霞纷锦绮。制锦如君岂后人，裁剪经心更□旎。君去梁园动别愁，君来汾水汾人喜。悲喜不同意自同，星旗拂日无停轨。愿将汾水化为霖，禾黍离离原隰美。梁园汾水复何殊，一视天涯皆赤子。
赠马寅旭明府六行 其二 竹马行
作者：杜齐芳
朝代：明
体裁：古风

凄凄草色长堤下，童子纷纷骑竹马。鸟雀夹车时雨来，青林漠漠春云泻。翠树浓花满路开，仙姿双鸟多潇洒。于今苍赤避鸣驺，稍近旌旄衙胥打。官民觌面不相亲，莫怪科条若土苴。今君带绶映春辉，不减河阳饶艳冶。竹马周回列道傍，云霓在望我心写。
登善住寺新成阁得江字
作者：束宗庚
朝代：明
体裁：七言律诗

高阁新成俯大江，宏开雄丽控名邦。宿云不散连飞栋，红日初升射碧窗。目极蓬莱穷岛屿，神游阊阖见旌幢。群公此日频登眺，喜有清吟对怒泷。
题听春雨轩
作者：束宗庚
朝代：明
体裁：七言律诗

阶头燕雨润流酥，柳底鸥波已可渔。斗帐沉香欹枕后，青灯绮户把杯初。不愁泥滑妨过骑，喜有田歌起荷锄。明日云开花满眼，好令童子具蓝舆。
玉山草堂
作者：束宗癸
朝代：明

草堂只在沧江上，西户冯虚野气阴。秋屐行随苔径曲，春船坐泛柳塘深。久闻好事归时论，复喜交游尽苦吟。我欲乘闲来问讯，百壶送酒重论心。
解闷
作者：来三聘
朝代：明
体裁：七言律诗

春风吹暖百花新，院曲香浮竹叶春。今日酒拚今日醉，一年花老一年人。浩歌聊借莺为管，醉卧何妨草作茵。高兴未阑天欲暮，携壶带月问西邻。
豫章夜雨
作者：来三聘
朝代：明
体裁：五言律诗

二月馀寒在，高斋听雨眠。夜愁牵往事，春梦入芳年。才拙官何补，家贫俸未捐。遥怜镜湖水，重负杏花天。
玉柱岩
作者：来士贤
朝代：明
体裁：五言律诗

巧似神工削，空从妙法穿。高侵撑玉柱，秀出挂青莲。止可留孤月，还宜驻列仙。浮生閒更适，夙有洞天缘。
主上于奉天门赐坐焚香供茶午就赐斋问以宗门大意首以灵山付嘱继以迦叶感化为对喜赋诗以献
作者：来复
朝代：明

蓬莱云气湿袈裟，奏对天门日未斜。膳部别分香积饭，龙团亲赐上方茶。谩论魔佛生同劫，最喜华夷共一家。山野自惭无补报，散花琪树读《楞伽》。
华阴庙
作者：来复
朝代：明
体裁：七言律诗

百叠晴峦倚槛开，团团松影隐层台。草侵琬琰空廊暗，日照旌旗夹道回。带廓峰阴连水竹，平堤关路入蒿莱。千年兴废留陈迹，搔首风烟万壑哀。
华阴道中遇雨望岳
作者：来复
朝代：明
体裁：七言律诗

亘地阴连百万家，奔溪野涧带城斜。真源此日凭谁觅，失路吾生转自嗟。千笠共攒云外顶，长茎高吐雾中花。悲来满目浮沉事，大麓冲风起暮沙。
同朝天宫道士朝回口号
作者：来复
朝代：明

羽仙飞佩晓泠风，禅子金襕映日红。共祝太平朝帝阙，蓬莱兜率五云中。
同朝天宫道士朝回口号·其二
作者：来复
朝代：明

午阴初转御桥湾，斋退从容出九关。天上好风重送喜，銮舆明日幸钟山。
奉和御赐诗韵
作者：来复
朝代：明

十年闲寄半龛云，觉义新除荷宠勋。华馔炊香天上赐，好音传喜日边闻。尚书自进金襕制，学士亲题紫诰文。白发匡宗无补报，不才深负圣明君。待漏从容谒九关，日临黄道觐龙颜。凤韶远听丹墀乐，鹤序长联玉笋班。闻法有为知世幻，观心无欲共云闲。蒙恩不尽鸿禧祝，南极天开万岁山。满袖炉烟吐紫宸，伽梨玉色赐来新。光翻贝叶诸天晓，香种昙花大地春。禅月长明虚有象，劫风不动海无尘。见超生灭空三际，同证毗卢刹士身。
奉和御赐诗韵·其一
作者：来复
朝代：明

十年闲寄半龛云，觉义新除荷宠勋。华馔炊香天上赐，好音传喜日边闻。尚书自进金襕制，学士亲题紫诰文。白发匡宗无补报，不才深负圣明君。
奉和御赐诗韵·其三
作者：来复
朝代：明

满袖炉烟吐紫宸，伽梨玉色赐来新。光翻贝叶诸天晓，香种昙花大地春。禅月长明虚有象，劫风不动海无尘。见超生灭空三际，同证毗卢刹士身。
奉和御赐诗韵·其二
作者：来复
朝代：明

待漏从容谒九关，日临黄道觐龙颜。凤韶远听丹墀乐，鹤序长联玉笋班。闻法有为知世幻，观心无欲共云闲。蒙恩不尽鸿禧祝，南极天开万岁山。
奉寄月彦明中丞
作者：来复
朝代：明

三月扁舟渡鉴湖，楝花风急雨晴初。共知出处心无愧，自信经纶志未疏。海上云霞明绣斧，人间奎壁焕图书。中兴近报王师捷，征诏行看下玉除。
奉寄月彦明中丞·其一
作者：来复
朝代：明

三月扁舟渡鉴湖，楝花风急雨晴初。共知出处心无愧，自信经纶志未疏。
奉寄月彦明中丞·其二
作者：来复
朝代：明

海上云霞明绣斧，人间奎壁焕图书。中兴近报王师捷，征诏行看下玉除。
奉柬周伯温左丞
作者：来复
朝代：明

学士风流玉雪标，早陪凤辇听仙《韶》。光分莲炬从天下，香带炉烟近日飘。书拟汉秦夸二篆，史修南北见三朝。承恩曾记东来日，绣斧光华拥使轺。江淮烽火数州连，分镇东吴有岁年。化雨早清蛟蜃气，文星夜动斗牛躔。贡来南粤终归汉，书入聊城遂破燕。天下澄清今日望，角巾未许赋归田。
奉柬周伯温左丞·其一
作者：来复
朝代：明

学士风流玉雪标，早陪凤辇听仙《韶》。光分莲炬从天下，香带炉烟近日飘。书拟汉秦夸二篆，史修南北见三朝。承恩曾记东来日，绣斧光华拥使轺。
奉柬周伯温左丞·其二
作者：来复
朝代：明

江淮烽火数州连，分镇东吴有岁年。化雨早清蛟蜃气，文星夜动斗牛躔。贡来南粤终归汉，书入聊城遂破燕。天下澄清今日望，角巾未许赋归田。
好溪渔歌
作者：来复
朝代：明

少微山下万松青，铁笛携将过水亭。吟得竹枝新有谱，秋风吹与老龙听。
寄北弹佑讲主洪武初应高僧召
作者：来复
朝代：明

云霞剪作佛袈裟，草座长年静结跏。礼罢六时天送供，讲来三藏雨添花。象龙曾赴高僧会，羊鹿谁乘稚子车。随处溪山可终老，不愁无地布金沙。
寄天宁楚石禅师
作者：来复
朝代：明

问讯秦川白发僧，风神清出玉壶冰。舌翻霹雳谈千偈，心括虚空悟一乘。插竹宰神朝礼座，笑花弟子日传灯。玄功已勒浮图石，振策南游拟共登。
寄柬玉山处士
作者：来复
朝代：明

浮玉山前种紫芝，松萝云月共幽期。封侯不羡黄金印，对客长歌白雪词。柳浪平湖春放棹，花阴围座昼弹棋。从游公子多才俊，不寄新诗慰别离。
寄洞庭叶隐君
作者：来复
朝代：明

一舸南归鬓欲华，买山湖上卧烟霞。尊知北海应多酒，园拟东陵亦种瓜。丹壑泉舂云碓药，橘林风扫石床花。传家自与邻翁异，只说藏书有五车。
寄神乐观邓仙官
作者：来复
朝代：明

开遍溪头巨胜花，雪精双引紫云车。忽传青鸟催春宴，烂醉金桃阿母家。
寄神乐观邓仲修仙官
作者：来复
朝代：明

天上琳宫白玉梯，别开方丈五云西。金花传赐仙官诰，上有乾清御墨题。醮罢星辰校绿章，虚坛夜夜降祠光。白鸾骑得朝天去，手把芙蓉侍紫皇。紫翠房深敞石屏，神仙炼液漱清泠。铁符催起龙行雨，白日风雷走六丁。自信身闲即是仙，金丹何必问长年。修真独许陶弘景，曾看袈裟习夜禅。奉祠曾谒会稽山，湖曲天风振佩环。一色荷花三百里，洞箫吹月镜中还。
寄神乐观邓仲修仙官·其一
作者：来复
朝代：明

天上琳宫白玉梯，别开方丈五云西。金花传赐仙官诰，上有乾清御墨题。
寄神乐观邓仲修仙官·其二
作者：来复
朝代：明

醮罢星辰校绿章，虚坛夜夜降祠光。白鸾骑得朝天去，手把芙蓉侍紫皇。
寄神乐观邓仲修仙官·其五
作者：来复
朝代：明

自信身闲即是仙，金丹何必问长年。修真独许陶弘景，曾看袈裟习夜禅。
寄神乐观邓仲修仙官·其六
作者：来复
朝代：明

奉祠曾谒会稽山，湖曲天风振佩环。一色荷花三百里，洞箫吹月镜中还。
寄神乐观邓仲修仙官·其四
作者：来复
朝代：明

紫翠房深敞石屏，神仙炼液漱清泠。铁符催起龙行雨，白日风雷走六丁。
寄龙门琦元璞兼柬白云士瞻方丈
作者：来复
朝代：明

我昔巢松茂苑东，白云清赏此心同。巴蕉绿遍题春雨，薝卜香传弄晚风。乱后溪山谁作主，愁来江海总成翁。相思欲借峰头鹤，骑向龙门问远公。
山讴
作者：来复
朝代：明

闲占云霞作近邻，芋田虽薄不嫌贫。五风十雨清平世，万壑千岩淡泊身。南岳马驹应有谶，西河狮子久无人。金襕谩笑藏鸡足，传到龙华是几尘。
掩关
作者：来复
朝代：明

槁木形骸百念灰，溪猿野鹤若相猜。闲门独掩青松雨，笑口逢人亦懒开。
槎峰禅暇因读梦观右讲经居武林日所寄佳什怅然有怀援笔遂成长句时梦观寓中都龙兴寺故录以寄之
作者：来复
朝代：明

潜龙寺里别经春，几忆清宵下榻频。风定长廊闻伞盖，月明深殿礼金轮。餐来香饭青精熟，赐出恩袍白氎新。近说炼形如鹤瘦，多因吟苦语惊人。
次卫府危朝献纪善见寄
作者：来复
朝代：明

君谈东鲁我谈禅，淮海相闻叹暮年。刘向才名遗《说苑》，扬雄词赋重《甘泉》。收来柿叶朝频写，吟到梅花夜不眠。早晚定逢濠上寺，三生旧话待重圆。
次方明敏参政东轩夜坐见怀韵
作者：来复
朝代：明

曾轩东望帝州城，夜漏声沉寂不惊。八极天垂华盖近，三更月浸白河清。传来玄史遗编在，和到胡笳几拍成。准拟长斋学苏晋，逃禅林下乐无生。
次芝轩中丞韵
作者：来复
朝代：明

执法南从越绝居，绣衣光彩照坤舆。黄金遗子无私橐，白发匡君有谏书。远捷已飞江上羽，群凶真作釜中鱼。归朝定策中兴业，笑我山林与世疏。
次虞邵庵韵送闲上人
作者：来复
朝代：明

佛香浮雾昼霏帘，春涧鸣泉雪后添。乞食归来双树底，散花如雨读《楞严》。
次韩都事秋怀韵
作者：来复
朝代：明

秋风吹裂芰荷衣，南国书来白雁归。岁月无情今我老，江山有恨昔人非。拚身易进竿头步，覆手难防局面机。万变不须论往事，花前独立看斜晖。
次韵王敏文待制燕京杂咏
作者：来复
朝代：明

晓宴皇姑拜上家，金钱满赐橐驼车。黄门前道飞鞚过，貂帽斜簪利市花。
次韵王敏文待制燕京杂咏
作者：来复
朝代：明

箕尾垂光地应灵，山来龙朔拱神京。淳风一代兴王盛，眼见黄河两度清。大驾滦阳避暑回，凤笙龙管内筵开。侍臣催进蒲萄酒，双捧君王万岁杯。暖风吹雨洒香埃，丹凤楼高锦幄开。膜拜两街花簇骑，金幢争看剌麻来。南风吹到运粮船，万斛香粳倍上年。传敕漕台添气力，赐金多办太平筵。锦貂公子跃龙媒，不怕金吾夜漏催。阿刺声高檀板急，棕毛别殿宴春回。凤池凉翠滴梧桐，白发祠官侍内宫。见说御前催草诏，水精帘映玉屏风。契丹髯将老无依，力倦弓刀请受微。薄暮雪寒烧土炕，毡裘拾得马通归。
次韵王敏文待制燕京杂咏·其一
作者：来复
朝代：明
体裁：七言绝句

箕尾垂光地应灵，山川合沓拱神京。浮风一代兴王盛，眼见黄河两度清。
次韵王敏文待制燕京杂咏·其三
作者：来复
朝代：明
体裁：七言绝句

凤池凉翠滴梧桐，白发祠官侍内宫。见说御前催草诏，水精帘映玉屏风。
次韵王敏文待制燕京杂咏·其三
作者：来复
朝代：明

暖风吹雨洒香埃，丹凤楼高锦幄开。膜拜两街花簇骑，金幢争看剌麻来。
次韵王敏文待制燕京杂咏·其二
作者：来复
朝代：明

大驾滦阳避暑回，凤笙龙管内筵开。侍臣催进蒲萄酒，双捧君王万岁杯。
次韵王敏文待制燕京杂咏·其五
作者：来复
朝代：明

南风吹到运粮船，万斛香粳倍上年。传敕漕台添气力，赐金多办太平筵。
次韵王敏文待制燕京杂咏·其六
作者：来复
朝代：明

锦貂公子跃龙媒，不怕金吾夜漏催。阿刺声高檀板急，棕毛别殿宴春回。
次韵王敏文待制燕京杂咏·其十
作者：来复
朝代：明

契丹髯将老无依，力倦弓刀请受微。薄暮雪寒烧土炕，毡裘拾得马通归。
次韵答缪架阁兼柬陈元善都事
作者：来复
朝代：明

书剑东游客四明，风流从事最多情。酒香邀共山公醉，诗好吟如水部清。洗马柳阴潮欲白，呼鹰原上雨初晴。龙门定有重来约，扫月青松听瀑声。
次韵赵子将提举秋兴
作者：来复
朝代：明

绝漠风高雨土沙，五云何处望京华。南征尚阻勤王贡，北泛频劳奉使槎。藩将戈船遥蔽海，国人弓马旧为家。洗兵会有承平日，社稷安危不用嗟。
渔乐图为茅指挥题
作者：来复
朝代：明

渔郎家住鸬鹚湾，水云千顷茅三间。太平身不识官府，只将网罟营朝餐。大儿扳罾露两膊，小儿鸣橹垂双鬟。烟波托命作畎亩，蒲蓑不怕风雨寒。东泛白苹渚，西泊黄芦滩。水边长觅鸥鹭伴，天上那识鹓鸾班。得鱼归来慰妻子，收拾丝纶坐篷底。菱租剩有输官钱，沽酒街头籴新米。紫蟹黄金螯，白鲫丹砂尾。错杂罗盘餐，交欢聚邻里。有身谁无衣食谋，昨日红颜今白头。铜驼陌上车如流，扰扰尘土何时休。我爱严子陵，脱身如老鹤。钓雪桐江台，高情付寥廓。人生胡为困羁缚，对此新图想丘壑。扁舟弄月歌沧浪，谁似渔家有真乐。
游石湖兰若
作者：来复
朝代：明

荷花荡西湖水深，上有兰若当高岑。客吟时见猿鸟下，僧定不闻钟磬音。雨香秋林橘子熟，云落空涧棠梨阴。闲来扫石坐竹里，静与山人论素心。五龙之峰云作屏，双崖削出芙蓉青。何人涧里拾瑶草，有客松间寻茯苓。林风不惊虎卧石，山雨忽来龙听经。吴王台榭今寂寞，秋香薜荔花冥冥。
游石湖兰若·其一
作者：来复
朝代：明

荷花荡西湖水深，上有兰若当高岑。客吟时见猿鸟下，僧定不闻钟磬音。雨香秋林橘子熟，云落空涧棠梨阴。闲来扫石坐竹里，静与山人论素心。
游石湖兰若·其二
作者：来复
朝代：明

五龙之峰云作屏，双崖削出芙蓉青。何人涧里拾瑶草，有客松间寻茯苓。林风不惊虎卧石，山雨忽来龙听经。吴王台榭今寂寞，秋香薜荔花冥冥。
燕京杂咏
作者：来复
朝代：明

秋满龙沙草已霜，射雕风急朔云长。内官连日无宣唤，猎取黄羊进尚方。鸭绿微生太液波，芙蓉杨柳受风多。日长供奉传新谱，教舞天魔队子歌。
燕京杂咏·其一
作者：来复
朝代：明
体裁：七言绝句

秋满龙沙草已霜，射雕风急朔云长。内官连日无宣唤，猎取黄羊进尚方。
燕京杂咏·其二
作者：来复
朝代：明

鸭绿微生太液波，芙蓉杨柳受风多。日长供奉传新谱，教舞天魔队子歌。
登南岳祝融峰
作者：来复
朝代：明

石柱盘盘紫盖东，斗衡垂耀亘天中。水通巫峡三湘阔，地接炎荒五岭雄。别洞龙归云尽黑，下方鸡叫日先红。一丘终老从吾愿，何待黄金布梵宫。镇岳高居紫翠开，上封楼殿压崔嵬。风鸣虎锡神僧定，日射龙旗赤帝来。四色莲花从地涌，万年松树倚云栽。虚游身在鸿蒙外，一览浮青遍九垓。
登南岳祝融峰·其一
作者：来复
朝代：明

石柱盘盘紫盖东，斗衡垂耀亘天中。水通巫峡三湘阔，地接炎荒五岭雄。别洞龙归云尽黑，下方鸡叫日先红。一丘终老从吾愿，何待黄金布梵宫。
登南岳祝融峰·其二
作者：来复
朝代：明

镇岳高居紫翠开，上封楼殿压崔嵬。风鸣虎锡神僧定，日射龙旗赤帝来。四色莲花从地涌，万年松树倚云栽。虚游身在鸿蒙外，一览浮青遍九垓。
白牛为日本纯上人赋
作者：来复
朝代：明

耕云不住海门东，牧向楞伽小朵峰。露地已忘调服力，雪山谁识去来踪。放归祇树随羊鹿，种就昙花伴象龙。一色天阑头角别，水晶池沼玉芙蓉。
秦淮谣送郑太守归光州石盘山
作者：来复
朝代：明

金陵古帝州，山水天下壮。大江九道通秦淮，白头浪蹴桃花涨。一苇不可航，倒浸钟山青。虎石何崔嵬，高压长干城。年年送人此离别，官柳条青几回折。冥鸿望断三山烟，重到怜君头似雪。呼酒凤凰台，解君金荔枝。人生富贵岂不乐，角巾归里今奚为？北渡秦淮水，西登石盘山。黄鹤招欲来，心与云俱闲。草堂只在青松里，大儿将军小儿喜。斑斓舞彩春当筵，斫绘雕盘奉双鲤。我歌秦淮谣，送君长淮归。乞得闲身谢明主，千金不换秋荷衣。莫笑囊无钱，留取百篇诗。他年太史传循吏，观风载诵《甘棠》词。
耕隐为南昌万用中赋
作者：来复
朝代：明

山庄别筑楚城西，百亩桑阴水一溪。莎草雨晴黄犊卧，稻花风暖白鸠啼。沽来官酒春祈社，读罢农书晓灌畦。孝悌力田新有诏，姓名还向御前题。
胡侍郎所藏会稽王冕梅花图
作者：来复
朝代：明

会稽王冕双颊颧，爱梅自号梅花仙。豪来写遍罗浮雪千树，脱巾大叫成花颠。有时百金闲买东山屐，有时一壶独酌西湖船。暮校梅花谱，朝诵梅花篇。水边篱落见孤韵，恍然悟得华光禅。我昔识公蓬莱古城下，卧云草阁秋潇洒。短衣迎客懒梳头，只把梅花索高价。不数杨补之，每逢汤叔雅。笔精妙夺造化神，坐使良工尽惊诧。平生放荡礼法疏，开口每欲谈孙吴。一日骑牛入燕市，嗔目怪杀黄髯胡。地老天荒公已死，留得清名传画史。南宫侍郎铁石肠，爱公梅花入骨髓。示我万玉图，繁花烂无比。香度禹陵风，影落镜湖水。开图看花良可吁，咸平树老无遗株。诗魂有些招不返，高风谁起孤山逋。
蜀府命题所藏唐十八学士瀛洲图
作者：来复
朝代：明

十八学士瀛洲仙，文彩照世皆貂蝉。庙堂论道豁胸臆，作藩开辟神尧天。烈烈房与杜，树业光联翩。雅爱虞永兴，健笔铁可穿。褚公姚公才涌泉，早以儒术穷磨镌。二苏二薛何挺特，王门献纳相后先。主簿仓曹亦英俊，天策从事尤魁然。太学先生美双璧，参军襟度冰雪妍。宋州户曹最清简，一时风雅同高骞。朝谈黄石略，暮校白云篇。所思在经济，末艺焉足传。方今化雨清八埏，西堂进讲罗群贤。搜材直欲尽岩穴，拔擢远迈贞观前。画师殊有意，模写精丹铅。却令千载后，名高日月悬。丈夫宏达当如此，谁能龌龊困一毡。我愿河清海晏三千年，圣人端拱开文渊。还期比屋可封俗淳古，不独图像夸凌烟。
西湖杂诗·其三
作者：来复
朝代：明

流觞亭子凤山阿，都护行春小队过。笑掷金钱花底醉，玉簪弹出《白翎歌》。
西湖杂诗·其二
作者：来复
朝代：明

宝网金幢变劫灰，瞿昙寺里尽蒿莱。鸟窠无树山夔泣，不见谈禅太傅来。流觞亭子凤山阿，都护行春小队过。笑掷金钱花底醉，玉簪弹出《白翎歌》。荷锄耕叟饷蒸梨，家在官塘九曲西。白发强谈兵后事，眼枯无泪向人啼。
西湖杂诗·其四
作者：来复
朝代：明

荷锄耕叟饷蒸梨，家在官塘九曲西。白发强谈兵后事，眼枯无泪向人啼。
赤壁图为胡允中赋
作者：来复
朝代：明

江空水落寒无波，倚天赤壁高嵯峨。雪堂老苏从二客，携酒夜载扁舟过。中流扣舷发棹歌，有酒不饮当如何。鳜鱼三尺脍白雪，临风细酌金叵罗。酒酣耳热歌再起，直溯空明三百里。一声孤鹤横江来，明月在天天在水。酹月呼嫦娥，仰天听天语。洞箫吹彻广寒秋，却挟飞仙共高举。人生行乐须及时，昨日少壮今日衰。功名自昔等炊黍，英雄徒为曹瞒悲。画史独何心，丹青托千载。江云山月想登临，仿佛图中见风采。后来游赏岂乏贤，文章不如元佑前。万金词赋烂星斗，追逐骚雅光联翩。先生别去陵谷迁，漠漠宇宙迷荒烟。临皋鹤梦骨可仙，谁同此乐消闲年。
赵仲穆春山晓思图
作者：来复
朝代：明

树色苍凉晓欲迷，石门初入鹧鸪啼。桃花不隔秦人路，流出红云水涨溪。
车驾临蒋山于崇祷寺赐高僧斋议设无遮会谩成口号
作者：来复
朝代：明

崇禧寺前风日清，銮舆遥迓定钟鸣。山林有道裨王化，天地无私荷圣情。娄约入梁终应诏，惠琳居宋岂贪名。金山重感千年梦，愿济幽灵答治平。祗园花雨晓吹香，手绾袈裟近御床。阙下紫云随雉尾，座间红日动龙光。金盘苏合颁殊域，玉碗醍醐出尚方。稠叠屡承天上供，每惭无德颂陶唐。
车驾临蒋山于崇祷寺赐高僧斋议设无遮会谩成口号·其一
作者：来复
朝代：明

崇禧寺前风日清，銮舆遥迓定钟鸣。山林有道裨王化，天地无私荷圣情。娄约入梁终应诏，惠琳居宋岂贪名。金山重感千年梦，愿济幽灵答治平。
车驾临蒋山于崇祷寺赐高僧斋议设无遮会谩成口号·其二
作者：来复
朝代：明

祗园花雨晓吹香，手绾袈裟近御床。阙下紫云随雉尾，座间红日动龙光。金盘苏合颁殊域，玉碗醍醐出尚方。稠叠屡承天上供，每惭无德颂陶唐。
过海罗汉应供图
作者：来复
朝代：明

大士受斋龙伯宫，长驱蛟鳄争先雄。舳舻蔽天不敢渡，冰夷伐鼓洪涛舂。腾身何来历汗漫，无乃变幻多神通。两僧后顾冰雪容，浮蕉近随赤鲩公。云端嘘气作楼阁，赤日照耀青芙蓉。中有四鬼舁一翁，雪眉垂领衣露胸。海神候谒旌旆从，赤珠吐焰流星虹。跨鳌之叟臞而癃，手扶七尺邛州筇。是谁弹舌咒老龙，火鬐电鬣烧云红。五轮舒光迸五色，一苇直渡犹行空。前登颇忮定初起，欠伸展臂来清风。蹋龟骑鱼走百怪，担簦负笈趋群童。入山咫尺见台殿，仿佛微听青林钟。开图对我若旧识，便欲巢我云门松。世间浮荣日万态，过眼聚散空花同。谁知神变亦虚幻，徒逞狡狯惊盲聋。何如乘愿降迹阎浮中，法雷大震开群蒙。王城分卫饱香积，坐令四海歌时雍。
过越王台
作者：来复
朝代：明

人道耶溪好，青山罨画开。荷花三百里，无数白鸥来。
送云讲师应召还吴门
作者：来复
朝代：明

老病蒙恩逐热还，宝泉颁赐起衰颜。木杯度月百花外，槲笠挂云双树间。咒罢龙公斋鼓寂，讲馀狮子定钟闲。也知去住无心好，浑似当时未出山。
送吴知府之官雷州
作者：来复
朝代：明

雷州太守东吴客，儒术传家尚清白。金花束带红锦袍，玉骨巉巉眼双碧。读书昔在苕溪阳，十年不出芙蓉庄。娱亲堂上宴春色，银丝作脍冰雪香。丈夫乾时须食禄，有志匡君贫亦足。谁能碌碌困一乡，冷炙残杯媚豪族。剖符今作炎海游，江风吹上沙棠舟。好山南去六千里，岂无斗酒消离忧。牵牛花开暗蛮浦，雨后怒泷如瀑布。生黎寨口瘴茅青，百尺黄蛇昼当路。此邦稍觉风俗殊，地无异产民凋疏。况复兵馀少耕凿，抚字欲待重昭苏。我歌《折杨柳》，送君莫踟蹰。直度桄榔林，落日吟鹧鸪。他年考绩应重到，林下相期话幽讨。紫藤无惜赠两枝，我欲看云藉扶老。
送户部徐主事谢官归丰城
作者：来复
朝代：明

自惭干禄与时疏，晓纳牙牌别玉除。朝鼓罢陈新奏牍，夜灯归校旧藏书。青桑五亩连云种，黄独千株带雨锄。藉是身闲天所放，不愁囊涩俸无储。孺子湖头水涨沙，兵馀南望阻归槎。豪华自昔应多士，文献于今尚几家。铁井蛟涎腥夜雨，剑池龙气湿朝霞。烦君为问樟阴寺，谁布黄金扫土花？
送户部徐主事谢官归丰城·其一
作者：来复
朝代：明

自惭干禄与时疏，晓纳牙牌别玉除。朝鼓罢陈新奏牍，夜灯归校旧藏书。青桑五亩连云种，黄独千株带雨锄。藉是身闲天所放，不愁囊涩俸无储。
送户部徐主事谢官归丰城·其二
作者：来复
朝代：明

孺子湖头水涨沙，兵馀南望阻归槎。豪华自昔应多士，文献于今尚几家。铁井蛟涎腥夜雨，剑池龙气湿朝霞。烦君为问樟阴寺，谁布黄金扫土花？
送日本希白上人礼祖塔之金华
作者：来复
朝代：明

天香吹满屈朐衣，几度承宣到凤池。梵语传来西竺戒，华音吟得大唐诗。树间绕佛长鸣锡，洞里逢仙不看棋。无缝塔开瞻舍利，千江月映碧琉璃。
送胡文善之官海南文昌县
作者：来复
朝代：明

琼州南去海冥冥，婺女垂光应地灵。洞入朱耶泷水白，山蟠黎母瘴烟青。邮炊每食桄榔面，蛮赋多输翡翠翎。定有远人歌善治，风谣纪德重镌铭。九域于今总一家，文昌谁道隔天涯。石榴红酿蛮江酒，海漆香收瘴洞花。寨上人耕春作市，棠阴吏散晚休衙。苏公应共题诗好，儋耳泉头驻小车。
送胡文善之官海南文昌县·其一
作者：来复
朝代：明

琼州南去海冥冥，婺女垂光应地灵。洞入朱耶泷水白，山蟠黎母瘴烟青。邮炊每食桄榔面，蛮赋多输翡翠翎。定有远人歌善治，风谣纪德重镌铭。
送胡文善之官海南文昌县·其二
作者：来复
朝代：明

九域于今总一家，文昌谁道隔天涯。石榴红酿蛮江酒，海漆香收瘴洞花。寨上人耕春作市，棠阴吏散晚休衙。苏公应共题诗好，儋耳泉头驻小车。
送荣首座还日本
作者：来复
朝代：明

扬帆八月挂长风，直溯扶乘碧海东。雪窟潮翻银瓮白，天门日涌火车红。虾夷觅偈迎沙岛，龙伯分斋候水宫。应有国人来问讯，散花围座听谈空。
送西域丁鹤年兵后还武昌省亲墓
作者：来复
朝代：明

寇乱移家去鄂城，白头重到影竛竮。田归东里新编甲，墓指西人旧姓丁。樵牧不侵经世变，松楸无祭泣山灵。野棠花落啼鹃急，一酌椒浆老泪零。燕云何处是并州，赤壁矶头问去舟。海阔山长羁旅梦，天荒地老死生愁。他乡寒食身千里，故陇斜阳土一抔。为语东归华表鹤，英雄馀骨几人收？
送西域丁鹤年兵后还武昌省亲墓·其一
作者：来复
朝代：明

寇乱移家去鄂城，白头重到影竛竮。田归东里新编甲，墓指西人旧姓丁。樵牧不侵经世变，松楸无祭泣山灵。野棠花落啼鹃急，一酌椒浆老泪零。
送西域丁鹤年兵后还武昌省亲墓·其二
作者：来复
朝代：明

燕云何处是并州，赤壁矶头问去舟。海阔山长羁旅梦，天荒地老死生愁。他乡寒食身千里，故陇斜阳土一抔。为语东归华表鹤，英雄馀骨几人收？
送金员外归泉南
作者：来复
朝代：明

朱楼别起拥飞霞，浮石桥边久住家。海日浴红春雨霁，鹧鸪啼上刺桐花。
送金员外归泉南·其一
作者：来复
朝代：明

曾说西游过月支，宴酣花市踏春归。兜罗香带蔷薇露，犹是戎王旧赐衣。
送钱子予新除博士致政还越中二首
作者：来复
朝代：明

除书新拜荷明君，祖别春筵采泮芹。餐玉未从仙老试，赐金应与故人分。淖船夜渡娥江月，山殿晴探禹穴云。龙节虎符勋烈旧，过家先读表忠文。修髯如雪面如丹，芰制新成野服宽。潮近季真期卜宅，寺依灵彻话休官。霜红柿叶尊前写，月白荷花镜里看。有约沃洲骑鹤去，卧云不畏碧山寒。
送钱子予新除博士致政还越中二首·其一
作者：来复
朝代：明

除书新拜荷明君，祖别春筵采泮芹。餐玉未从仙老试，赐金应与故人分。淖船夜渡娥江月，山殿晴探禹穴云。龙节虎符勋烈旧，过家先读表忠文。
送钱子予新除博士致政还越中二首·其二
作者：来复
朝代：明

修髯如雪面如丹，芰制新成野服宽。潮近季真期卜宅，寺依灵彻话休官。霜红柿叶尊前写，月白荷花镜里看。有约沃洲骑鹤去，卧云不畏碧山寒。
遁游方丈歌为刘嗣庭赋
作者：来复
朝代：明

吾爱淮南王，种桂小山里。日与八公徒，虚游闲遁世。刘郎今是淮南孙，束书不谒诸侯门。东望蓬莱觅方丈，扶摇欲驾天池鹍。秀眉长身发如漆，惊座高谈颇奇逸。浩然俊气横清秋，穷途懒屈黄金膝。弱水岂无路，飞仙邈难期。蜕骨果有术，富贵将焉为。男儿胸次隘八区，托身何处山岩居。但令忘世即嘉遁，漫游天地背蘧庐。朝揖洪崖君，暮接浮丘伯。挂剑扶桑枝，种玉蓝田石。时人不识烟霞踪，南征北走如旋蓬。九市滚滚炎埃红，白云半间谁与同。我有十笏地，篝卜围香风，乃在天竺飞来之鹫峰。斯当扫月渡双涧，金沙别种金芙蓉。燕坐狮子床，篝灯听微钟。愿洗玻璃酌甘露，散花三绕毗耶翁。
雨后虚堂夜坐次方东轩参政韵
作者：来复
朝代：明

紫芝岩下寺，淡泊偶同居。身老计从拙，心亲迹任疏。扫花风定后，题竹雨凉馀。时得论清赏，篝灯夜榻虚。
题夏圭风雨行舟图
作者：来复
朝代：明

君游南越我西秦，尽日江头采白蘋。无限波涛起平陆，顺风休笑逆帆人。
题宋徽宗棠梨冻鹊图
作者：来复
朝代：明

五国城头落日低，故宫南望思凄迷。秋风愁杀棠梨树，不及双禽自在栖。
题庐山瀑布图
作者：来复
朝代：明

庐山瀑布天下闻，白河倒泻千丈云。长风吼石吹不断，一洗浩劫消尘氛。我昔浔阳看五老，探湫直上青龙澳。六月飞涛喷雨来，洒作冰花满晴昊。是时谪仙邀我锦叠屏，山瓢共酌夸中水霝。冷光直疑山骨裂，清味不作蛟涎腥。尔来漫游身已倦，归老芝岩寄淮甸。枕流三峡杳莫期，高寒每向图中见。可怜问津之子徒纷纭，高深谁得穷真源。大千溟渤敛一滴，污潢绝港焉足论。我知山中有泉无若此，便欲临渊弄清泚。是非不到烟萝关，两耳尘空何必洗。
题庐陵王子嘉古城读书处
作者：来复
朝代：明

古城阴处饶古木，古城城下烟水绿。江上茅堂昼掩扉，知是先生读书屋。先生山泽列仙臞，箧无黄金家有书。灯火辛勤三十载，添得秋霜生鬓须。清晨起待檐光白，暮读陈编眼如月。坚心自下董生帷，兀坐忘穿管宁榻。平生学迈师古人，不负堂堂八尺身。多病岂堪金带系，归来独钓碧溪春。富贵浮云我何有，不如相遇一杯酒。古城山色年年青，春风多种门前柳。
题米南宫云山图
作者：来复
朝代：明

南宫米黻生殊方，驰名画史妙莫当。墨云翻空太阴黑，功夺造化开微茫。酒酣放笔情烂熳，爱写长林带溪岸。昆仑移得毫芒间，数点浮云落天半。鸭嘴滩头沙浦通，鲤鱼浪飒苔花风。山腰路险不可屐，飞瀑倒挂青天虹。我忆南游溯湘沔，七十二峰长对面。赤壁山高看洞庭，一道澄波泻秋练。人生谁无丘壑怀，可奈尘土羁长才。子陵不遇刘文叔，钓台未必高云台。展图颇识旧行处，仿佛微钟隔烟树。荒尽菱租老未归，寄书欲问沙头鹭。
题衡岳天柱峰
作者：来复
朝代：明

一柱通天镇火维，层标拔起势孤危。翠磨日月盘三楚，影落沅湘带九疑。罗汉时来乘白鹿，祝融昼下闪朱旗。神灯夜夜朝金刹，知有高僧礼六时。
题赵彦徵溪山小景图
作者：来复
朝代：明

曾泛苕溪看晚霞，红帘小艇稳于车。水通孤岸桥依竹，路入重林屋傍花。风外眠鸥惊客笛，云中吠犬隔仙家。秋波千顷芙蓉老，谁觅王孙旧钓槎。
题赵松雪马图
作者：来复
朝代：明

振鬣长鸣产月支，玉关风急贡来时。五花狮子真龙种，赐出黄门不敢骑。
题钟山新寺
作者：来复
朝代：明

千载龙冈地有灵，布金重荷主恩荣。五云楼殿开兜率，一统山河际太平。贝叶传经狮子现，宝花围座象王迎。天中雨露无时降，尽沈群生劫浊清。淮水东边梵刹开，常时花雨散经台。夜龛明月千僧定，春殿香云七佛来。般若深谈中道秘，醍醐饱饫上方斋。皇仁普覆如天广，欲颂无为愧不才。道林大士昔谈玄，海内今居第一禅。闲占白云千亩地，近依红日九重天。赐田无役秋多粟，汲井长清夏有泉。劫石可消恩莫报，袈裟愿共祝尧年。
题钟山新寺·其一
作者：来复
朝代：明

千载龙冈地有灵，布金重荷主恩荣。五云楼殿开兜率，一统山河际太平。贝叶传经狮子现，宝花围座象王迎。天中雨露无时降，尽沈群生劫浊清。
题钟山新寺·其三
作者：来复
朝代：明

道林大士昔谈玄，海内今居第一禅。闲占白云千亩地，近依红日九重天。赐田无役秋多粟，汲井长清夏有泉。劫石可消恩莫报，袈裟愿共祝尧年。
题钟山新寺·其二
作者：来复
朝代：明

淮水东边梵刹开，常时花雨散经台。夜龛明月千僧定，春殿香云七佛来。般若深谈中道秘，醍醐饱饫上方斋。皇仁普覆如天广，欲颂无为愧不才。
题钟山新寺后三日钦蒙圣制和章感遇之馀谨再用韵赋
作者：来复
朝代：明

宝刹新成护百灵，钟山泉石有光荣。金轮朝佛诸天喜，玉帛来王万国平。定起不知明月上，身闲只爱白云迎。龙飞幸际雍熙日，亲见黄河一度清。莲花塔户镜容开，设利流光月满台。江吼鼍声东海去，地蟠龙势北山来。云中梵呗和仙乐，天上香盂送佛斋。盛世只今隆外护，匡宗须藉仲灵才。圣主虚心论道玄，宸章特赐起枯禅。瑞浮云彩来双阙，光映奎文动九天。蒲座开函风满石，花池洗钵雨添泉。经驼白马今重到，绝胜摩腾入汉年。
题钟山新寺后三日钦蒙圣制和章感遇之馀谨再用韵赋·其一
作者：来复
朝代：明

宝刹新成护百灵，钟山泉石有光荣。金轮朝佛诸天喜，玉帛来王万国平。定起不知明月上，身闲只爱白云迎。龙飞幸际雍熙日，亲见黄河一度清。
题钟山新寺后三日钦蒙圣制和章感遇之馀谨再用韵赋·其三
作者：来复
朝代：明

圣主虚心论道玄，宸章特赐起枯禅。瑞浮云彩来双阙，光映奎文动九天。蒲座开函风满石，花池洗钵雨添泉。经驼白马今重到，绝胜摩腾入汉年。
题钟山新寺后三日钦蒙圣制和章感遇之馀谨再用韵赋·其二
作者：来复
朝代：明

莲花塔户镜容开，设利流光月满台。江吼鼍声东海去，地蟠龙势北山来。云中梵呗和仙乐，天上香盂送佛斋。盛世只今隆外护，匡宗须藉仲灵才。
题阳关送别图
作者：来复
朝代：明

三月皇州送佩珂，柳花吹雪满官河。纵令渭水深千尺，不似阳关别泪多。
题黄荃芦雁图
作者：来复
朝代：明

稻满秋田水满汀，黄芦风急度寒声。太平江海无缯缴，不用呼奴夜打更。
与兄饮
作者：来知德
朝代：明
体裁：七言绝句

万事无心一老翁，兄为明月弟清风。竹根醉倒双双起，风起西方月起东。
春风词·其一
作者：来知德
朝代：明
体裁：乐府曲辞

春风起兮花残，有美人兮江干。三年不见兮路漫漫，远莫赠兮木难。岁峥嵘兮将暮，心惆怅而难言。及荣华之未落，曷不骖夫翠鸾，使我执手兮盘桓。
春风词·其二
作者：来知德
朝代：明
体裁：乐府曲辞

春风起兮花落，有美人兮江阁。三年不见兮路渺漠，远莫致兮金错。日窅窅兮下山，竹纷纷兮解箨。及青春之未徂，曷不跨夫黄鹄，使我并坐兮偕乐。
玩图
作者：来知德
朝代：明
体裁：七言绝句

个中原有先天易，壁上新添太极图。欲与庖羲相揖让，日间那得此凡夫。
病足读论语
作者：来知德
朝代：明
体裁：七言绝句

自笑平生定脚根，铁鞋踏破觅天真。应知孔氏传心印，不与高材疾足人。
临江仙·过鉴湖
作者：来集之
朝代：明
体裁：词

八月鉴湖如鉴平，画桥撑出香舲。采莲女子忒惺惺。手拈莲蕊，清唱一声声。遥指越王宫殿处，当年曾贮倾城。鸳鸯睡闻碧波轻。采莲归也，明月满前汀。
减字木兰花·即事
作者：来集之
朝代：明
体裁：词

春来无事。日未穿窗莺唤起。刚欲敲诗。便取庭花作了题。几多好句。半从风雨模糊去。与客谈今。若引邸抄便俗人。
千秋岁·寿词
作者：来集之
朝代：明
体裁：词

飞珠走玉。沉泛杯中醁。介眉寿，迓多福。祥云天半绕，集庆人间足。须知道，榴花不是寻常煜。乐奏瑶池曲。紫烟来鸑鷟。阑麝佩，花帽簇。闲中岁月小，笑里乾坤促。千百岁，收来未磬蓬宫箓。
南乡子 其一 咏红叶
作者：来集之
朝代：明
体裁：词

隔岸看奇峰。雨后胭脂一色同。检点峰头三百树，通红。半是棠梨半古枫。落照水之东。历望人家共几重。便是佳人清晓立，青铜。满点丹唇向碧空。
南乡子 其三 咏红叶
作者：来集之
朝代：明
体裁：词

翠嶂变丹崖。乌桕鸡枫斗丽华。秋水正同天一色，难遮。孤鹜前头是落霞。略略点霜花。辞树归根向水涯。怨女拾来颠倒看，名家。好句题愁愁转加。
南乡子 其二 咏红叶
作者：来集之
朝代：明
体裁：词

古树发奇葩。问是何花不是花。疑是素娥丹鼎熟，朱砂。抛向枝头作绛霞。谁种故侯瓜。冷落人种真可讶。造化颇嫌秋意澹，增加。渲染殷红晚愈佳。
南歌子·冬日新婚
作者：来集之
朝代：明
体裁：词

梅蕊堪题句，河冰欲语人。西风洌洌卷埃尘。只有洞房花烛、别生春。新妇钗头凤，文人笔下麟。双双依约是仙真。记得碧桃花下、古缘因。
卜算子·庚辰新正史村席上口占
作者：来集之
朝代：明
体裁：词

风雨足新年，舟舣河之浒。把酒相看未厌时，窗外梅花朵。行色正催人，欲往无由住。为问长安今若何，宫柳随风舞。
唐多令·题画村居
作者：来集之
朝代：明
体裁：词

江上旧青山。松根长掩关。数年来、奔走尘寰。松上黄鹂相助语，问居士、几时还。此意久阑珊。归来好是闲。试评途、万壑千岩。添我一身云树下，与鹿豕、共痴顽。
天香
作者：来集之
朝代：明
体裁：词

天雨祠堂，天晴塔庙，朝朝抱却残纸。白粥疏脾，黄■清肺，不甚太劳牙齿。谁堪下酒，雪案上、几张汉史。自古君臣相遇间，其难如此。仰面去天尺只。伴纱窗、风姨月姊。听我读书，韵羽宫商征，人道陈平长贱，甚金榜、无名罗才子。不信滕王，有时风驶。
太常引·寄赠梁大将军，时寓湖上
作者：来集之
朝代：明
体裁：词

满湖秋水绿盈盈。湖上小茅亭。一剑一横琴。跨短卫、疏林晚晴。古来豪士，奇情逸致，偏喜狎鸥盟。是必慰苍生。可久卧、葫芦远汀。
应天长 其一 江东遗事共十首
作者：来集之
朝代：明
体裁：词

天台高万仞，可手摘星辰。降生才子。瀑布飞流，直泻海门雄恣。胸中三万卷，付彩笔、散成珠绮。真倜傥，花里安禅，酒边论史。花悬琴心静，进夙夜寅清，秩宗司礼。大厦难支，自问臣心无二。东湖有樵者，留一水清清相俟。临撒手，朗诵长篇，楷书浓字。
应天长 其七 江东遗事共十首
作者：来集之
朝代：明
体裁：词

交山歌正气，遇朗月长吟，其人恒在。枯树东阳，便值霜风无改。我来何处哭，按垒阵、天才英概。嗟驷介，河上逍遥，封疆都坏。中枢闲兵事，把支手经纶，调元元宰。划定长江，认取天潢直派。中流方击楫，叹战马、渡江飞快。谁不死，扰扰鸿毛，惟君如岱。
应天长 其三 江东遗事共十首
作者：来集之
朝代：明
体裁：词

先生清风节，肯借色权珰。鲁公争座。国本关心，屡为封章婴祸。漫漫何时旦，早拂袖、稽山高卧。书院静，濂洛薪传，孔颜心课。天河颓莫挽，尚总正台班，绸缪江左。刘阮相逢，难认阮郎归路。西山日已迫，天下老、单耽清饿。紧认定，大义君臣，死而无堕。
应天长 其九 江东遗事共十首
作者：来集之
朝代：明
体裁：词

新安高六岭，号天堑雄关，峨峨云表。国有人焉，共仰木天遗老。丹诚团义勇，剪悍旅、伤除瑶草。遭大难，被发穷荒，怆呼重昊。士绅半奸细，尚独力当关，难支群豹。方袖乌巾，此一人强哉矫。吾终载吾发，入九地、犹应含笑。天下事，男子争奇，痴儿难了。
应天长 其二 江东遗事共十首
作者：来集之
朝代：明
体裁：词

黄河来星宿，溯一脉根株，枝枝叶叶。子孝臣忠，定有家风延接。宸濠初发难，最气壮、抚军殉侠。清白吏，燕翼贻谋，文章廉节。雄才思报国。便协左中枢，扫清气孽。义愤投戈，不愧先人忠烈。北门符好梦，恨陨志、出师未捷。真不朽，夕汐朝潮，吐吞雄杰。
应天长 其五 江东遗事共十首
作者：来集之
朝代：明
体裁：词

状元天下福，问不愧科名，是何人者。绝大文章，不难力追风雅。春秋宣圣笔，明大义、当支大厦。君不见，劲草惊风，生金愁冶。偏安且正统，奈鸟啄延秋，鬼忘曹社。卷土江东，未见八千喑哑，山河等飘絮，听七尺、浮沉浪打。胪唱晓，曾占鳌头，骑鲸去也。
应天长 其八 江东遗事共十首
作者：来集之
朝代：明
体裁：词

三天多破碎，叹周孔心源，今将灰废。漳海天才，窥见义皇真秘。重门开理窟，喷纸上、六花飞堕。朋党论，有胆椒山，轰轰丹陛。生还皆主德，便万里提戍，君恩天地。维彼陶唐，本是派分高帝。端拨一片席，肯拱手、扬旌东指。大事去，热血盈腔，文章节义。
应天长 其六 江东遗事共十首
作者：来集之
朝代：明
体裁：词

英雄古国士，竖旗影摩天，西陵渡口。浪卷鸱夷，我奠江心杯酒。邻邦书一纸，心似铁、金堆如斗。天莫问，云暗龙愁，月明鼋吼。甲申随大驾，只首记贤珰，无超其右。共试丹诚，真是弟兄恭友。赐衣亲著在，一似与、发肤同受。含笑向、古大忠桥，孝陵前后。
应天长 其十 江东遗事共十首
作者：来集之
朝代：明
体裁：词

子衿担国是，纵口似悬河，色如谈虎。肉食无谋，未论绳枢蓬户。砚田无寸土，天爵贵、玉吞珠吐。人竞笑，一领蓝袍，读书怀古。从来学何事，肯屈膝强风，颜蒙昏雾。学校明伦，一死宁云无补。浩然塞天地，令后学、慷慨歌舞。观物化，蜂拥从王，犬终护主。
应天长 其四 江东遗事共十首
作者：来集之
朝代：明
体裁：词

园中疑半圮，见茂荫森森，肃然乔木。吾道非即，涕破土堆成绿。忠魂骑箕尾，渺下界、烟村华屋。刚八尺，卧首丰碑，无人堪读。姑苏遗爱在，念豸绣当胸，逢奸须触。一水溶溶，潇洒便归鱼腹。汨罗千古意，又莫用、怀沙悲鵩。还剩得、忧国心肠，远山眉蹙。
御街行·赠何彝仲北上
作者：来集之
朝代：明
体裁：词

江南江北多春草。春鸟啼归好。偏教游子片■飞，直北上、长安渺。黄河线若，泰山拳似，胜景知多少。丈夫有志须分晓。肯把柔肠绕。出门何处不天涯，独帝里、春光早。御街柳色，上林花影，听取莺声巧。
念奴娇·赠孝廉乐顾弟四旬
作者：来集之
朝代：明
体裁：词

孝廉十载，阁升沉千变，几多陵谷。滚滚公车皆北向，偏我连年雌伏。一径三松，一庭五柳，一亩千竿竹。杖藜随处，看山芒鞋道服。小楼昨夜西风，园林开遍，丹桂芙蓉菊。摘得红鲜来水面，堪厌满盘金粟。举手持螯，开喉对酒，闲唱无腔曲。遗民传里，高风推九畴五福。
新荷叶·咏锦边莲
作者：来集之
朝代：明
体裁：词

国色天然，偏教妆样参差。玉刻无瑕，丹绯一晕生姿。清閒好，无心著粉，那更添脂。厌厌梦倦，枕痕长记相思。雅澹衣裳，锦裙偶露边丝。莹白肤颜，舌尖吐出些儿。碧天如洗，半钩挂、新月眉齐。须持赠与，隽新清逸之诗。
无俗念·咏无言桃李
作者：来集之
朝代：明
体裁：词

桃霞散绮，又李花、飞出密云浓雪。白白红红巧掩映，万朵千条相接。鹘叫归来，鸠呼布谷，我自无言说。天然色相，胜人不在饶舌。杏林已订朋交，梨云作妹，杨柳为奴妾。画舫香车，春富贵、独佔清明时节。方朔成偷，老君认姓，硕果留清绝。庄生说梦，何妨身是蝴蝶。
木兰花慢·赠林君言
作者：来集之
朝代：明
体裁：词

莳花兼饭犊，蓬户外，草深深。只麋鹿为盟，松篁作友，泉石成邻。有朋远来相问好，烟霞风味一儒巾。赠我冰心一片，看君道气千寻。书中原有古人情。隐跃到于今。把离骚配酒，忠经孝史，歌哭同声。有言临歧持赠，顾多方珍重此闲身。天地中间有我。圣贤付托何人。
杏花天·送章含可计偕北山
作者：来集之
朝代：明
体裁：词

鉴湖双桨樟亭渡。鸿雁征南人北去。珊瑚鞭影斜阳暮。多少梅花驿路。文章声价高千古。丽日延英亲对取。泥金帖上传佳话。红杏花开春雨。
水调歌头·赠郭汾又蜀人
作者：来集之
朝代：明
体裁：词

梅雨岑岑地，野水尽平田。叩门是我，汾又捉臂欲潜然。我有清泉苦茗，佐以旧菘新韭，不用杖头钱。世路难如此，对酒且催干。须眉在，镫影下，未须怜。■冠野服，不恨霜雪上华颠。君向中原千里，遗下一丘一壑，风月要人看。传语诸同志。无梦到长安。
水龙吟
作者：来集之
朝代：明
体裁：词

巢倾岂有完雏，蔓枝弱草知何许。降■一片，青衣衔璧，贻羞终古。狠孟婆儿，初生茸母，伤心禾黍。笑臣于此座，江南亦设，举一爵、歌侬汝。皇祖曾遗三尺，看苍天，曾无张主。惟勤且俭，兼神又武，胡为劳苦。破碎山河，烟尘宫阙，不堪重补。只堂堂烈烈，英魂一线，尝临风雨。
水龙吟·追痛燕京失陷
作者：来集之
朝代：明
体裁：词

妖星著地生芒，天倾未补西风恶。贪夫钱树，文臣蜗战，原来都错。日惨无红，云颓尽黑，城崩四角。岂千年神器，归于草窃，十八子、真胡作。多少王孙陌路，泣披离、不如乌鹊。杨枝腰细，莲花足软，可怜绰约。弓挂梅梢，马眠藤架，谁家池阁。问煤山、当日龙髯下坠，何人攀却。
汉宫春 赠汪仲昌 仲昌盖己卯副榜同门，今自安庆来访，其兄如之，与予同榜孝廉
作者：来集之
朝代：明
体裁：词

千里飞帆，带皖江风色，远渡钱塘。正好荷叶帖绿，梅弹悬黄。端阳初过，吊湘魂、再整馀觞。捉手臂、临风剪烛，相与閒话西窗。忆昔君家兄弟，我叨陪立雪，待罪名帮。霎时城生驼棘，海长田桑。神情面孔，满人间、改尽炎凉。十载后、今馀尔我，依然似雪肝肠。
沁园春 其一 题贾棋生江上新居，北直人旧令萧山
作者：来集之
朝代：明
体裁：词

江上园亭，聚峰楼阁，大雅萧疏。笑楚弓一把，谁亡孰得，越山千点，吾爱吾庐。叠石移松，编篱护竹，又浚方塘学种鱼。柴门外，看剩盈■韭，水绕茨菰。室中惟有图书。更棋栖琴囊景味迂。喜闭门蒲团，鈩香自得，良朋车辙，村酒堪酤。耳热酒酣，予唱汝和，搔首乾坤一梦馀。家常事，是大人所学，君子之儒。
沁园春 其三 题贾棋生江上新居，北直人旧令萧山
作者：来集之
朝代：明
体裁：词

排马湖边，越王城下，长河远村。览江庐许刹，思量六代，桃源渔浦，追忆虞秦。东吊蠡谋，西凭胥怒，还溯桐江觅钓纶。缗扁舟，去访六千君子，倘有遗人。鉴湖原属闲身。好芦叶丛中乌角巾。趁早霞初挂，独留丽句，秋风未起，先荐湘莼。果熟杨家，厨烹鸷鸟，更卢橘含桃品味新。云岩寺，恰古称西隐，与子沉沦。
沁园春 其二 题贾棋生江上新居，北直人旧令萧山
作者：来集之
朝代：明
体裁：词

燕赵悲歌，金陵怀古，到此蒹葭。喜盈庐松竹，皆分召荫，绕阶兰菊，皆是潘花。子妇壶浆，儿童竹马，此后真成邻舍家。相惊叹，道今居野筑，前此官衙。四围山色无遮。听入户江声早晚哗。自五噫噫后，声声带泪，六歌歌罢，字字生嗟。南海茫茫，北云渺渺，此身谁地不天涯。休回首，望中原战马，何处桑麻。
洞仙歌·赠仁和令张玉甲
作者：来集之
朝代：明
体裁：词

湖光可掬。正秋光澄绿。折得荷花香不俗。更西风吹满、万亩黄云，刚处暑，共报田家雨足。此邦真乐土，烽火无惊，时见啼禽在修竹。试问涌金门外、月如何，七夕后、银河先复。把公事、湖中尽完来，用汝作盐梅、调羹黄屋。
清平乐·题青鸟传音图
作者：来集之
朝代：明
体裁：词

青青双鸟。飞出蓬莱岛。绣阁深闺谁可到。侥倖传来信好。虽云丽质如仙。那能奋翮冲天。试问蟠桃花下，摘来还是何年。
渔家傲·宿明觉寺，见韩仲求所作渔家傲词，因次其韵
作者：来集之
朝代：明
体裁：词

轮蹄古驿无昏晓。山寺闲僧忙到老。短衣邮卒雕羽皂。高声报。官人未到头行到。金刚劈奴驴儿叫。钵衣剩饭寒山笑。名缰牵我红尘道。才一觉。窗外啼鸡催又早。
满庭芳·吴江道中
作者：来集之
朝代：明
体裁：词

山翠千重，天云一抹，太湖边畔行舟。征■历历，来往两无休。总为蜗名蝇利，问谁个、得自夷犹。都输与，斜阳渔叟，早晚一羊裘。飕飕。见两岸，酒旗高挂，野屋人稠。借三杯消冷，兼润诗喉，因想三吴往事，有多少、名士风流。停■后，故人不见，烟草满汀洲。
满庭芳·泊雪王江泾
作者：来集之
朝代：明
体裁：词

密雪披撕，同云羃匝，寒江未可通篙。孤村三两，衰柳傍危桥。道上渐稀行旅，一望里、黯黯潇潇。关心处，故园墙角，几树老梅条。飘飖。对一座，江山好景，有笔难描。怎肯把诗情，辜负今朝。倩取王维旧谱，略添上、几叶芭蕉。寒威峭，鈩烟镫火。危坐到中宵。
燕台春·林君言
作者：来集之
朝代：明
体裁：词

我有蓬心，君偏蕙质，与君日日论文。莫挽颓波，江河渐就沉沦。斯文大雅谁存，但兰台、班马贞淫。自别河梁，苏李忠佞当分。中书毛颖，煞有锋棱，客卿子墨，饱满经纶。男儿七尺，生来骨性千云。太极单圈，阴阳四段，吾道愿尊。与谁云。这一堆故纸，著什纷纭。
玉楼春
作者：来集之
朝代：明

窗外松篁初过雨，半天爽气开烟雾。狂怀无计奈花飞，倚楼独自和莺语。偏是春来无意绪，只身没个安排处。溪流一派送愁来，山围四面裹愁住。
玉楼春·雨过山景大佳，遂凭空嘿对许久，忽而神思摇摇
作者：来集之
朝代：明
体裁：词

窗外松篁初过雨。半天爽气开烟雾。狂怀无计奈花飞，倚楼独自和莺语。偏是春来无意绪。只身没个安排处。泉流一派送愁来，山围四面萦愁住。
画堂春·和赠林君言
作者：来集之
朝代：明
体裁：词

芙蓉七尺钓生铓。平生拂拭昂藏。端居砚北对南窗。高拥缥缃。千里携琴相访，雄谈时事悲凉。谁与抵澜狂。江海汪洋。惟君笔力巨如杠，挥毫金玉铿锵。镕金铸古积篇章。可等身量。诛佞褒忠品藻，几多铢两低昂。字字挟风霜。历久弥光。
百字令·江中晚渡乘潮而过
作者：来集之
朝代：明
体裁：词

飞■轻快，乘晚渡、岂止孤如一叶。渺渺无垠，樯橹外、瞠目乱山层叠。风鼓潮先，浪催潮后，潮到真雄捷。吴儿千个，个个开船延接。我乃放乎中流，平生仗忠，信临危击楫。百■千支喜柁夫，信手从容中节。似没似浮，既颠又定，■侧还安帖。须臾到岸，回头又觉天阔。
菩萨蛮·咏美人食梅
作者：来集之
朝代：明
体裁：词

雕篮堆满青梅颗。拈来信手两三个。惯的把梅攒。贪他一点酸。倚阑闲坐久。渐觉香生手。枝上有啼鸠。将来作弹丢。
菩萨蛮·咏美人食樱桃
作者：来集之
朝代：明
体裁：词

佳人本是樱桃口。樱桃入口相涵受。一破一完全。两红相斗妍。半觉珊瑚脆。又如珠欲碎。吹气胜于兰。流红绕齿间。
蕙兰芳引·寿吴尔炽
作者：来集之
朝代：明
体裁：词

秋色高寒，见池馆、澹烟空阔。正闭户摊书，良友飞来云劄。寒温不叙，但索我、临池挥抹。道新词可口，寄与知音同阅。渔跃葭汀，蛩吟草砌，都堪题跋。更点破秋容，几朵芙蓉木末。君情似我，无人堪说。但夜阑，长对一天秋月。
行香子·冬日栖山有感
作者：来集之
朝代：明
体裁：词

天赋顽呆。时运偏乖。但相逢、少正多歪。东奔西撞，苦矣劳哉。笑马头尘，蝇头字，虎头牌。一脚抛开，撒手回来，冷潇然、石屋茅斋。闲风闲月，任意徘徊。看满山松，当门竹，山墙梅。
西江月·题画
作者：来集之
朝代：明
体裁：词

流出清清溪水，吹来霭霭松风。琴囊剑匣五花骢。聊与溪桥相送。白云一片两片，青山千重万重。无忘此意更相从。窗外梅花同共。
谢池春·赠戚价人门生
作者：来集之
朝代：明
体裁：词

世上勋名，不许莽人轻做。须到精心担荷。惊波骇浪，欲试如何可。望前途、真茫茫个。振衣万仞，独把清风眠坐。笑看纷纷蚁蜾，岂但文章，不袭前人唾。俱难丢、本来之我。
赠吴半壁
作者：来集之
朝代：明
体裁：七言绝句

养鹤栽松共几年，故人茅屋万峰前。只应谷口移云住，满洞桃花隔钓船。
醉蓬莱·沈石田雪景
作者：来集之
朝代：明
体裁：词

看槎枒古树，劲骨撑天，乱遮茅屋。茅屋低垂，屋里人幽独。坐对残书，博山鈩冷，渐寒生肌粟。何处梅花，推窗望眼，江天寂寞。剩有孤松苍鳞，短发尚费精神，堆青抹绿。俯仰乾坤，劲草标芳躅、不写渔蓑，酒旗村杏，扫尽三分俗。一段清严，岁寒心事，端的谁属。
金缕曲
作者：来集之
朝代：明
体裁：词

倾国人何限。必第一蛾眉，始厌三千佳案。婺女无光薇垣外，但有清清河汉。思若渴、求贤嗟惋。移把此情求窈窕，觉鼓钟、琴瑟调何晚。室是远，偏其反。贞娘桃叶空娇盼。已梦飞浣纱石上，夷光郑旦。怨女旷夫俱成配，仅许嫦娥闲晏。更窃笑、三星光灿。何彼肃雍姝者子，甫黄金铸就黄裳范。又是彩云飞散。
金缕曲·哀江南
作者：来集之
朝代：明
体裁：词

今古英雄泪。滴向石头城，还胜长江清水。仅有河山堪收拾，为甚飘零倾圮。禁不定、山翁闲嘴。但说著弘光年事，觉萧萧、满座寒风起。最失策，比之匪。高皇剑履松楸美。三百年重来帝子，非同宋杞。虎踞龙蟠养貔貅，依堑江淮表里。不一载、穴穿蝼蚁。天未重昏人已梦，似盲棋著著皆眯眯。谁宰相，彼哉彼。
雨中花慢·雨中自排马湖归
作者：来集之
朝代：明
体裁：词

全未分明，疑水疑山，望中一片平芜。看蜻蜓软翅，蝴蝶沾须。翼重鸢飞忒忒，肩寒鹭立趄趄。笑新诗口滑，墨气浮天，罩定葫蒲。前村未远，吾庐闲在，庐中贮有琴书。浑未识、茫茫身世，一半含糊。往事回旋若梦，新怀历落多疏。旁人若问，玄真何处，多在重湖。
青玉案·题沈石田雪景
作者：来集之
朝代：明
体裁：词

垂垂风雪江南路。占断蒹葭浦。八尺短篷何处去。孤村茅屋，草桥断岸，不见旗帘舞。同云漠漠天先暮。天也将无误。故把寒威欺澹素。梅花清冷，琴囊寂寂，想有袁安卧。
风入松·咏松云
作者：来集之
朝代：明
体裁：词

山人石窟种芝田。松树对床眠。夜来一朵飞为伴，周遮看、非雾非烟。白鹿饥餐空影，苍龙卧湿鳞髯。阳台何苦梦神仙。舒卷任悠然。山中只可自怡悦，无心更出岫知还，不向人间作雨，苍生注望经年。
风入松·咏松月
作者：来集之
朝代：明
体裁：词

龙蛇张爪攫空蒙。碧汉漾青铜。飞来海上双栖鹤，舞婆娑、姿媚玲珑。为问嫦娥近远，原来只尺琼宫。藤萝袅袅系条松。带佩整从容。臒臒瘦影常回顾，冷萧疏、不受秦封。我有千寻傲骨，不妨明月相同。
风入松·咏松雪
作者：来集之
朝代：明
体裁：词

苍然古气入云霄。物运每相扰。霜欺雨打风偏斗，连宵又、雪压枝稍。当日仅容公等，岁寒独有吾曹。亭亭三径出蓬蒿。铁脊果坚牢。笑他拗断东园竹，元来也、一冷难熬、脏腑久成莹白，经今洗髓煎毛。
风入松·咏松风
作者：来集之
朝代：明
体裁：词

泠泠清响发遥岑。取次入寒衾。三更正稳幽人梦，恰犁然、有当于心。樵子不知受用，空山空有嘲禽。化工妙手抚遗音。细细弄青针。长安尘土十万斛，数年来、积满裾襟。一夜西风吹去，凭君高卧山阴。
鹊桥仙
作者：来集之
朝代：明
体裁：词

流光易渡，彩云易散。忆去岁、此时留恋。情浓一夕可千年，何况得。频年相见。牛停轭解，梭抛机卷。话多少、会欢离怨。也欢也怨也含羞，央及煞、微云遮面。
鹊桥仙·七夕雨
作者：来集之
朝代：明
体裁：词

人间士女，天边星宿。共喜道、佳期今夕。凉风吹雨自西来，恐银汉、波翻浪隔。人间瓜果，天边鳷鹊。各劳扰、不知何极。云情雨意仅中宵，忆别后、泪沾襟湿。
鹊桥仙·五旬自寿，时癸巳三月十九日
作者：来集之
朝代：明
体裁：词

尪尪七尺，乖乖八字，最是逢人多怪。药鈩书卷父关心，今半百兮、父安在。为官腰懒，耕田手研，没个安閒清快。青山当户晓阴浓，每进酒、母兮年迈。
鹊桥仙·辞演戏
作者：来集之
朝代：明
体裁：词

草衣木屐，台冠藜杖，我亦逢场作戏。为生为旦怎排场，鼻柱上、怕添墨滓。苏秦印缺，班超笔软，付与太平诸子。凭他妆点古英雄，单学个、鸱夷钓叟。
鹊桥仙·辞画屏
作者：来集之
朝代：明
体裁：词

重湖含镜，远山堆髻，不用人问笔墨。我身渺渺一孤鸿，偶踏雪、爪痕伸缩。云林意淡，仲圭气厚，难写遗民心曲。除非添我一蓑衣，好蘸破、严陵空绿。
鹤冲天·赠淳安令罗公倬
作者：来集之
朝代：明
体裁：词

梅雪尽，柳烟新。花县喜逢春。栽花兼得种深仁。万口祝庄椿。青山小白云渺。琴罢却看飞鸟。官衙吹到子陵风。瘦马课郊农。
送司训易虞台归田
作者：杨一廉
朝代：明

踌躇杯酒驻征轮，怨别东风惜故人。千里梗萍怜聚首，百年离合重伤神。鸣春陌上娇莺啭，戏綵庭前老鹤驯。遥望四明苍更耸，相逢应有梦中频。
上马留题
作者：杨一清
朝代：明
体裁：七言绝句

正德英名已播传，南征北剿敢当先。平生威武安天下，永镇江山万万年。
与屠大理元勋夜游焦山
作者：杨一清
朝代：明
体裁：七言律诗

帆影参差月在窗，杳闻人语隔清江。山深地僻僧归晚，木落天空鸟去双。兴尽冰弦还綵笔，坐销银烛更青缸。平明再著登临屐，梯遍层云气未降。
书怀
作者：杨一清
朝代：明
体裁：七言律诗

山南山北路重重，使节还随斗柄东。客里心情诗当酒，春来天气雨兼风。家乡在远无书到，故旧相思有梦通。便欲乞身还未可，坐縻官廪愧无功。
五月七日先皇帝忌辰次涯翁先生诗韵
作者：杨一清
朝代：明

白头攀望鼎湖弓，犹忆含香侍从同。周咏恩深余《湛露》，虞弦响绝更薰风。伤心遗诏龙沙外，注目宸容豹尾中。六载归朝无寸补，轻车空踏软尘红。
六柳庄
作者：杨一清
朝代：明
体裁：七言律诗

小搆茅庐背石楼，绕门杨柳蘸溪头。寻诗正合添明月，洗耳何妨枕碧流。万竹翠封王子宅，一山青傍谢家洲。龙门饶有登仙客，我欲相从伴胜游。
兴国道中
作者：杨一清
朝代：明
体裁：七言律诗

十日登程九日晴，乡心羁思一时平。鸟声细逐泉声缓，风力寒欺酒力轻。马首青山堪入画，路旁幽草问无名。逢人若话经游乐，剩有篇章为纪行。
出连云栈
作者：杨一清
朝代：明
体裁：七言律诗

鸡头关下石杈牙，傍险凭高此驻车。一水萦纡通汉沔，万峰回合控褒斜。云中板阁烧难绝，谷口筼筜翠欲遮。蜀道秦关俱莫论，于今四海正为家。
出郊
作者：杨一清
朝代：明
体裁：七言律诗

向来尘虑已真抛，一卧经年始出郊。天下华阳称八洞，人间福地是三茅。病求仙术聊充饵，老爱云松愿结巢。梦觉迷途自兹始，北山猿鹤谩相嘲。
又六首·其二
作者：杨一清
朝代：明

海宇承平日，明良庆会时。虹光连井钺，绿野绕参旗。荷宠星辰近，承恩雨露私。还闻天鉴迩，政积在西陲。待隐留仙跸，名园异雒阳。礼遵周制度，赋奏汉文章。树映螭头晓，花迎雉尾香。忽闻鸣凤吹，又进万年觞。三顾承恩渥，回銮此日过。绮楼辉宝宇，花浦接银河。乐奏鸣球叶，歌传在藻多。唐虞今复见，盛德迥难磨。南阳延帝幄，莘野访臣庐。雨骤千军骑，云屯七圣车。琼筵张赵瑟，华烛转燕裾。史馆行宣付，勋庸合屡书。万舞临周宴，清欢一夕同。圣情春浩荡，天翰日昭融。袅袅金飙度，厌厌玉漏中。载歌赓《既醉》，花外已鸣钟。
同宜兴尹何伯直游善权洞
作者：杨一清
朝代：明
体裁：五言律诗

馀兴尚崔巍，盘旋去却回。停杯迟山月，蹑屐破林苔。歌吹缘云上，茶烟引鹤来。奇观谁解赋，何逊故多才。
后园池亭观物感怀·其一
作者：杨一清
朝代：明
体裁：七言绝句

重阳雨过菊芬菲，把酒相看坐夕晖。不觉临风还自笑，主人今日未真归。
后园池亭观物感怀·其二
作者：杨一清
朝代：明
体裁：七言绝句

山桧移来数尺青，盘回今作老龙形。红尘遮断青山色，留尔当轩作画屏。
吕纪雪图
作者：杨一清
朝代：明
体裁：古风

玄冥令严气栗烈，酿作江城三日雪。朔风捲地天冥冥，四顾青山黯无色。是时同云冻不收，咫尺川梁成阻脩。灞陵豪客方闭户，剡曲幽人难放舟。山禽在原半在隰，欲飞不飞毛羽湿。渺渺平沙落雁多，萧萧古木群鸦集。天寒日暮恒苦饥，欲觅颗粒将安之。长安贫者亦无数，遑用恤此禽虫为。四明画史清狂客，决眦大呼声裂帛。画里风情祇自知，赋罢令人三叹息。
听雪
作者：杨一清
朝代：明
体裁：七言律诗

庭树萧萧梦屡惊，几回风景逼人清。坐吟食叶春蚕句，起听空山裂帛声。寒落瓦沟停更响，爽疑天籁静还生。凭谁为续幽兰调，万古悠悠此夜情。
和孙思和西庄联句韵
作者：杨一清
朝代：明
体裁：五言排律

白云封石壁，修竹护村庄。烟火长林外，笙歌古道傍。谩论倾肺腑，兼得话农桑。想象三时雨，依稀百合香。人应誇二美，吾亦诧微长。几日交欢地，真教尔汝忘。
和杨镜川学士先生游南园诗韵
作者：杨一清
朝代：明
体裁：古风

官居仅旋马，致客真无谋。诸公不我弃，枉驾同郊游。韩家好庭宇，石径通林邱。轻风散炎溽，白露凄以秋。泉胍灌畦润，槐阴当屋稠。地僻境逾静，身閒心更幽。搴芳步南渚，观稼来东畴。高情不在酒，而况馔与羞。词林有钜笔，古调难为酬。岂徒慰孤陋，亦足消烦忧。颦眉拟相效，出吻还自筹。惟馀江山兴，岁岁无穷休。
和西涯漫兴二首·其一
作者：杨一清
朝代：明
体裁：七言绝句

园亭风日入清秋，绿树重阴护四周。颇恨青山看不见，似应别起看山楼。
和西涯漫兴二首·其二
作者：杨一清
朝代：明
体裁：七言绝句

天近银河拂曙流，巷深不隔市烟浮。夕阳堕地鸟投树，明月满空花入楼。
嘉靖四年奉诏督师西征再蒙温旨有赵充国马援之褒感而有述
作者：杨一清
朝代：明

西北风尘帝顾多，老臣承诏出岩阿。便宜欲上赵充国，矍铄还非马伏波。十乘戎行新节钺，三边精采旧关河。极知君命如山重，感激浑忘两鬓皤。
坐上宫道房
作者：杨一清
朝代：明
体裁：七言律诗

瑶台正对大茅峰，一日閒行万虑空。青鸟夜归玄圃月，碧桃春绽玉台风。上方楼观天应近，古洞蓬莱路或通。便欲寻仙还自笑，夕阳芳草茂林中。
姚定之园池联句
作者：杨一清
朝代：明
体裁：七言律诗

白羽凉添树底风，清寒疑到水晶宫。钟声暗度西林寺，花影宵移别院栊。鸡犬隔邻犹近郭，儿孙绕膝已成翁。吴门别业依稀似，却恐并州是梦中。
孤山堡
作者：杨一清
朝代：明
体裁：七言律诗

簇簇青山隐戍楼，暂时登眺使人愁。西风画角孤城晓，落日晴沙万里秋。甲士解鞍休战马，农儿持券买耕牛。回思未筑边墙日，曾得清平似此不。
宿子午铺
作者：杨一清
朝代：明
体裁：七言律诗

蹑磴穿萝路转遥，夜寒灯火正萧萧。官程又出子午谷，乡梦远怀丁卯桥。秦岭天低星斗近，汉江春暖瘴岚消。驰驱敢作贤劳叹，愧乏涓埃荅圣朝。
将至凉州
作者：杨一清
朝代：明

雉堞连云十里城，将臣开府此屯兵。山连虎阵千年固，地接龙沙一掌平。塞上马嘶春草绿，村中人和凯歌声。只因边徼无烽火，忘却关山是远行。
山中吟·其一
作者：杨一清
朝代：明
体裁：乐府曲辞

春阳律转先深山，村村花柳回彫颜，鸟鸣高树声关关。几家烟火自村落，春酒熟时相往还。
山中吟·其二
作者：杨一清
朝代：明
体裁：乐府曲辞

两旬天气晴复阴，黑云故故团春岑，耳边时听潭龙吟。深山大谷非可宿，前途风雨愁人心。
山水画
作者：杨一清
朝代：明
体裁：五言绝句

云净月华明，江山各自清。道人垂首坐，莫是听松声。
希大司马扈驾至淮安便道过江访余石淙精舍感今忆昔口占一首
作者：杨一清
朝代：明

停云回首意如何，杨子江头一棹过。老去多情怜水石，闲来开眼看风波。门墙旧侣雕应尽，灯火通宵话转多。更约扁舟和月宿，荻花深处听渔歌。
拦门劝酒
作者：杨一清
朝代：明
体裁：七言绝句

欢饮醺醺出相门，劳卿再四劝金尊。南征已定旋师旅，去暴除残第一人。
望岳阳
作者：杨一清
朝代：明
体裁：七言律诗

岳阳南望是并州，三十年来两度游。同学故人今几在，异乡孤客此登楼。高云绝岛连清汉，落日层城俯碧流。谁遣王程戒明发，吏情吾已负沧洲。
杂作题画
作者：杨一清
朝代：明
体裁：五言绝句

幽泉出谷鸣，疏竹和云长。微吟坐开襟，梧桐月初上。
殷文济过予待隐逸老二园有诗次韵荅之
作者：杨一清
朝代：明
体裁：七言律诗

开园十载到于今，喜遇知音惬赏心。两屐不嫌花径僻，一枰长傍竹窗深。醉眠石上残林藓，倦憩池头狎水禽。如此风光如此客，不知身世有烦襟。
沔县道中
作者：杨一清
朝代：明
体裁：七言律诗

此地重来倍忆家，野桥风景望中赊。田田春水船船月，步步旗亭岸岸花。选胜可能容我往，寻幽空复向人誇。自惭官长非坡老，解道江山似永嘉。
游焦山
作者：杨一清
朝代：明
体裁：七言律诗

洞口孤云面面生，百年身世坐来清。一般月色金山寺，十里烟光铁瓮城。江阁雨馀秋水阔，海门风定暮潮平。青山潦倒虚名在，耻向沙鸥问旧盟。
游茅山
作者：杨一清
朝代：明
体裁：七言绝句

丹梯百丈许攀缘，万古华阳此洞天。不独山人能爱客，野花啼鸟亦欣然。
焦山
作者：杨一清
朝代：明
体裁：七言律诗

八年不到焦山寺，今日重来一老翁。新渚忽生波岛外，旧题多在薜萝中。閒云野鹤心俱寂，流水桃花事或同。记取汲江亭上饮，啸歌休放酒杯空。
画梅和文敬韵
作者：杨一清
朝代：明
体裁：七言绝句

十年清梦绕梅花，东阁西湖兴未涯。不用巡檐重索笑，画中春色正横斜。
画水
作者：杨一清
朝代：明
体裁：古风

何人笔力真如杠，解衣盘礴堂中央。研丹吮墨试挥扫，坐惊云水生微茫。沧波奔腾动地吼，灵派迤逦连天长。长风飘摇浪千叠，咫尺应须万里强。如登昆崙望青海，蜃楼鲛室腾辉光。洞庭冥冥不可测，日月出没蛟龙藏。黄河之水天上下，吞吐四渎倾太行。江流浩渺自西极，直与中国为巨防。南人惯见且目眩，北客仓卒心徬徨。平生乐水固天性，徒以声律相铺张。岂若丹青逼真貌，移将地轴归毫芒。画工神思乃如此，不独李吴能颉颃。恨不前身为博望，仙槎无路通银潢。中流击楫亦有意，气吞云梦非荒唐。高歌临风发清啸，仰天四顾增慨慷。
画花
作者：杨一清
朝代：明
体裁：七言绝句

三月园亭花正开，主人游宦不曾回。醉中看画依稀是，也当寻芳一度来。
画雁
作者：杨一清
朝代：明
体裁：古风

江岸芦花秋��，江头旅雁群相逐，啄者自啄宿者宿。昨夜南楼闻北风，天长水阔云濛濛。何当舟一叶，棹入芦花丛。
登留云亭
作者：杨一清
朝代：明
体裁：七言律诗

留云亭上立多时，古木沧波系远思。南北界分还此水，孙张题后岂无诗。风高鹘岭惊秋早，江转龙门到海迟。三十年馀尘梦里，每因登眺叹吾衰。
登金山
作者：杨一清
朝代：明
体裁：七言律诗

西风残叶嫩寒初，两日幽寻兴不孤。心爱竹岩留客坐，力穷云磴遣人扶。城头山色遥连楚，树里江声直到吴。莫怪居人誇胜境，分明此地是蓬壶。
竹西书屋
作者：杨一清
朝代：明
体裁：七言绝句

万竹参差路不分，草堂风景隔尘氛。他年有约东邻卜，半为先生半此君。
舟中杂兴二首·其一
作者：杨一清
朝代：明
体裁：古风

系舟荫高树，挂席扬天风。夕照变岩姿，白云行水中。尘虑忽以忘，豁然心境融。缅怀十年前，何事不匆匆。倚杖看牛斗，银河丽层空。扶桑岂无路，清浅元相通。晞发吾所愿，至人苦难逢。
舟中杂兴二首·其二
作者：杨一清
朝代：明
体裁：古风

舟行及秋霁，秋色明苇葭。天高柁楼浅，日落帆影斜。故乡在目中，澄江净鸥沙。愧非能赋才，有句不足誇。暮听金山潮，朝餐北固霞。持此不啻足，悠悠送年华。众手剧云雨，长途多覆车。泯泯复波波，浮生当奈何。
西山口占示同游诸子
作者：杨一清
朝代：明
体裁：七言律诗

偶向名山慰所思，幽寻已是隔年期。一春风雨清明后，满目莺花烂漫时。老觉同游非故侣，笑看残壁有前诗。相逢得意凭开口，莫为迂疏引兴迟。
西山杂咏·其一
作者：杨一清
朝代：明
体裁：七言律诗

十里长堤一掌平，野田溪草正纵横。青山远映秋云薄，红树疏含夕照明。细荇牵风浮不定，落花随水去无声。幽人合是忘机者，传语沙鸥莫浪惊。
西山杂咏·其二
作者：杨一清
朝代：明
体裁：七言律诗

夕阳红树绕平丘，极目乾坤万里秋。自是閒官堪适兴，不须吾土亦消忧。幽崖碍日悬青蔓，高阁凭虚瞰碧流。咫尺洞门无路入，野云孤鹤为谁留。
西湖
作者：杨一清
朝代：明
体裁：七言律诗

重向西湖续旧游，望中山色与云浮。平桥隔水双溪合，古寺连空万木稠。醉后纳凉时枕石，兴来寻句或临流。幽栖彷佛江南□，秪欠渔翁一叶舟。
赐大学士杨一清致仕还乡
作者：杨一清
朝代：明
体裁：七言绝句

时光疾箭催人老，先后恩荣世间少。虽然私第保余年，每日心悬侍天表。
车驾幸杨少傅私第欢宴应制又六首·其一
作者：杨一清
朝代：明
体裁：五言律诗

神武威南服，龙舟驾巨涛。廑兵宣略远，定乱禹功高。日彩浮黄钺，云光动赭袍。老臣三稽首，复恐圣躬劳。
车驾幸杨少傅私第欢宴应制又六首·其三
作者：杨一清
朝代：明
体裁：五言律诗

待隐留仙跸，名园异雒阳。礼遵周制度，赋奏汉文章。树映螭头晓，花迎雉尾香。忽闻鸣凤吹，又进万年觞。
车驾幸杨少傅私第欢宴应制又六首·其二
作者：杨一清
朝代：明
体裁：五言律诗

海宇承平日，明良庆会时。虹光连井钺，绿野绕参旗。荷宠星辰近，承恩雨露私。还闻天鉴迩，政积在西陲。
车驾幸杨少傅私第欢宴应制又六首·其五
作者：杨一清
朝代：明
体裁：五言律诗

南阳延帝幄，莘野访臣庐。雨骤千军骑，云屯七圣车。琼筵张赵瑟，华烛转燕裾。史馆行宣付，勋庸合屡书。
车驾幸杨少傅私第欢宴应制又六首·其六
作者：杨一清
朝代：明
体裁：五言律诗

万舞临周宴，清欢一夕同。圣情春浩荡，天翰日昭融。袅袅金飙度，厌厌玉漏中。载歌赓《既醉》，花外已鸣钟。
车驾幸杨少傅私第欢宴应制又六首·其四
作者：杨一清
朝代：明
体裁：五言律诗

三顾承恩渥，回銮此日过。绮楼辉宝宇，花浦接银河。乐奏鸣球叶，歌传在藻多。唐虞今复见，盛德迥难磨。
车驾驻润州幸少傅杨公私第欢燕累日恭述六首·其一
作者：杨一清
朝代：明
体裁：七言绝句

先朝宰辅寓京师，翠辇临门或有之。独是远临家食地，无人得似荷恩私。
车驾驻润州幸少傅杨公私第欢燕累日恭述六首·其三
作者：杨一清
朝代：明
体裁：七言绝句

柳宿垂光应不虚，百花深处设仙厨。不愁调膳无滋味，旧日盐梅尚有余。
车驾驻润州幸少傅杨公私第欢燕累日恭述六首·其二
作者：杨一清
朝代：明
体裁：七言绝句

夜深莲炬半烧过，模写神功入咏歌。直继诗人《常武》什，下看韩愈颂元和。
车驾驻润州幸少傅杨公私第欢燕累日恭述六首·其二
作者：杨一清
朝代：明

夜深莲炬半烧过，模写神功入咏歌。直继诗人《常武》什，下看韩愈颂元和。柳宿垂光应不虚，百花深处设仙厨。不愁调膳无滋味，旧日盐梅尚有余。芳园一日驻龙旂，从此清芬胜旧时。想是御香零落在，花神收拾上花枝。才宣索句便相催，顷刻吟成烛未灰。写进御前蒙鉴赏，亲闻天语叹奇才。夜深花露滴高枝，还许殷勤进寿卮。听得侍臣私共语，天颜喜剧倍常时。
车驾驻润州幸少傅杨公私第欢燕累日恭述六首·其五
作者：杨一清
朝代：明
体裁：七言绝句

才宣索句便相催，顷刻吟成烛未灰。写进御前蒙鉴赏，亲闻天语叹奇才。
车驾驻润州幸少傅杨公私第欢燕累日恭述六首·其六
作者：杨一清
朝代：明
体裁：七言绝句

夜深花露滴高枝，还许殷勤进寿卮。听得侍臣私共语，天颜喜剧倍常时。
车驾驻润州幸少傅杨公私第欢燕累日恭述六首·其四
作者：杨一清
朝代：明
体裁：七言绝句

芳园一日驻龙旂，从此清芬胜旧时。想是御香零落在，花神收拾上花枝。
途次病目因检药椟戏作药名诗
作者：杨一清
朝代：明
体裁：七言律诗

满地黄尘尽扫除，车前芳草意何如。密蒙雨堕清明后，旋复花开烂漫馀。梦插茱萸归梓里，閒将故纸写家书。萍蓬浪寄生涯在，青镜乌头幸未疏。
重游甘露寺
作者：杨一清
朝代：明
体裁：七言律诗

已办登临罢远游，倦知吾土故多幽。渡江形胜诸山小，到海风烟一目收。晴影抱楼僧寺午，寒声飞雨钓岩秋。沧波滚滚何时定，赢得丹心伴白头。
金山寺
作者：杨一清
朝代：明
体裁：五言律诗

长忆波心寺，能清尘外心。乾坤自高下，鱼鸟任浮沉。径转层楼险，云深古洞阴。道人吹铁笛，如和老龙吟。
銮舆幸第
作者：杨一清
朝代：明
体裁：七言绝句

车驾亲临茂社堂，玺书高挂耀龙章。升平宴罢明良会，盛事流传万载香。
闻胡孝思独游焦山
作者：杨一清
朝代：明
体裁：七言律诗

闻君独往探名胜，直上诸天最上梯。老病无缘陪盛赏，山灵应喜得新题。矶头石刻苔全没，洞口桃花路已迷。落日长江望归鹢，潮声犹在海门西。
雨中王丹徒公济招游焦山席上作
作者：杨一清
朝代：明
体裁：七言律诗

无端秋色登临地，不尽长江眺望时。世路渺然空作客，风光如此可无诗。及辰为乐人能几，冒雨看山兴亦奇。直待晓晴淩绝顶，遍摩苍藓认残碑。
题沈石田山水赠高铁溪贰守
作者：杨一清
朝代：明
体裁：古风

呜呼绝艺多天成，吮毫妙泄天之精。胸中倘有万丘壑，气运泼泼随风生。古人缣素多漫灭，零落数纸令人惊。按图索骏竟何事，如舍其骨求其形。大江东南石田老，山川风味尝应饱。门前索画如索逋，墨汁朝朝为人扫。大穷天地细虫鱼，信手为之翻大好。此图此景知何时，烟云不碍山城晓。坡陀萦复路逶迤，一峰特立苍冥表。山北山南青未了，处处琪花杂瑶草。山头老干屈铁回，山下髯龙何夭矫。山坳靓深堪结庐，翠竹为帷树为葆。青鞋布袜秋复春，几送馀霞落飞鸟。松根老人行复休，醉历崎嵚歌窈窕。足音空谷已难闻，相逢且试开怀抱。乾坤安得此区寰，我欲从之心懆懆。不是匡庐是武夷，细观无乃天台道。人言此格黄大痴，意在笔前非藉藁。春蚕见物茧即成，或有神功为施巧。世间真赝不可知，夜光鱼目反相嗤。好事之流满天下，君看赏鉴者为谁。铁溪道人房山后，平生毫素常在手。近时朝士能丹青，永嘉三子黄姜柳。君今并起称四豪，俗夫吐舌群工走。公馀坐我池竹边，遍检瑶笈翻牙签。判评好恶析幽眇，如以藻鉴分媸妍。酒酣指点到石田，把玩再三真可传。果然名下无虚士，赝物纷纷空卖钱。感君意气服君识，愿比干将当留别。此人此物不易遭，在我在人谁失得。珠光合浦浮云涛，丰城剑气凌碧霄。君莫展向风雷朝，只恐精灵化神物，腾空一去难为招。
题画
作者：杨一清
朝代：明
体裁：古风

秋江瑟瑟葭苇青，数行朔雁归寒汀。黄叶飞残树如戟，天风万里开虚明。乾坤此景信奇绝，遥山正对林间亭。埽石焚香白鹤舞，临流鼓瑟游鱼听。中流有客初扬舲，长歌激烈凌高冥。匏樽五夜载赤壁，铁笛一声浮洞庭。幽寻奇问各有志，不然肯向洪波经。挥毫作图图者谁，王维孙子笔意清。由来意足乃佳画，俗夫指点求真形。诗成欲借并州剪，与子对面分沧溟。许由秦地空驰逐，完璧且须归赵卿。
恒岳
作者：杨一葵
朝代：明
体裁：七言律诗

几度南来望碧岑，春风此夕一登临。千寻峭壁连天外，万壑飞沙接地阴。积雪峰头霜露冷，堆云洞里薜萝深。徘徊四顾情无限，聊作半山鸾凤音。
题画
作者：杨中
朝代：明
体裁：七言绝句

素衣缁尽鬓丝蓬，两脚东华踏软红。何似侬家江水阔，醉眠春雨钓船中。
怀仙志
作者：杨之琦
朝代：明

濛濛春色暗青楼，歌谢台荒舞亦休。锦队凄凉云雨恨，花钿零落燕莺愁。心飞南国香何在，目极东洲水自流。却忆当樽人似玉，月明无复引箜篌。
望海楼诗
作者：杨之秀
朝代：明
体裁：七言律诗

眼前天地一虚舟，汎海回登百尺楼。寺静云封林外锦，宫间风弄客中愁。几行蜃气千层现，万里潮光一览收。莫道青莲人不见，轩边岛屿是瀛洲。
望海楼诗
作者：杨之秀
朝代：明

眼前天地一虚舟，汛海回登百尺楼。寺静云封林外锦，宫间风弄客中愁。几行蜃气千层现，万里潮光一览收。莫道青莲人不见，轩边岛屿是瀛洲。
观海诗
作者：杨之秀
朝代：明

宦海乘风万里游，词波竞渡海波头。潮高人向浪中起，淘涌舟从天际流。骚兴敲船吹大雅，雄心借棹画前筹。汨罗怀古今何在，只见莲山不见秋。
五平五仄体二首·其一
作者：杨于庭
朝代：明
体裁：古风

秋蝉无停声，白露忽已滴。枯荷黏池塘，败蔓挂屋壁。流光谁挥戈，暇日但运甓。盈盈思伊人，泣下夜半笛。
五平五仄体二首·其二
作者：杨于庭
朝代：明
体裁：古风

秋来无佳吟，兀坐气亦爽。村村闻蛩鸣，夜夜促妇纺。场禾肥鸡豚，野旭晒罟网。何如风涛人，一苇骇五两。
同朱可大胡允垂申敬中游张园得风字
作者：杨于庭
朝代：明
体裁：五言律诗

野境喧嚣隔，沧洲咫尺通。马嘶深竹外，人醉落花中。卷幔斜捎月，披襟晚趁风。相看飞动意，莫放酒杯空。
夜发
作者：杨于庭
朝代：明
体裁：古风

凉月隐深萝，寒云上高树。遥遥逐灯火，人烟舂杵处。促缩空山行，啼鸿自来去。
天津
作者：杨于庭
朝代：明
体裁：古风

宵行发杨村，朝望天津驿。天吴静不扬，中流稳如划。舟人乞火至，舣棹知商舶。曙鸡无停啼，重雾犹霂霢。空濛见日出，气射天地白。雨馀远岫净，四顾如列戟。霁心投行云，恬眦送冥翮。饱谙黄金交，雅卜青山宅。郑邴亦何人，清风自今昔。
归田乐·其一
作者：杨于庭
朝代：明
体裁：六言诗

不叹塞翁失马，已拚学士焚鱼。数椽趺坐闭户，一榻清香读书。
归田乐·其二
作者：杨于庭
朝代：明
体裁：六言诗

几家白秫酒熟，十月黄粱蟹肥。为喜青山强饭，更怜黑发初衣。
拟古
作者：杨于庭
朝代：明
体裁：古风

种菊东篱下，严霜彫我姿。鶗鴂亦何来，噭噭秋风时。佳人渺何许，岁晏谁与期。白日欲西匿，浮云还间之。岂无好鸟鸣，良辰伤别离。自非王子乔，鬒发能不丝。相思不相见，何用长相思。
早渡扬子江
作者：杨于庭
朝代：明
体裁：五言律诗

篙滑露泥泥，舟人及曙鸡。晓霞催日早，秋水拍天低。岸阔三山树，潮迷六代堤。严城犹未启，何处听乌啼。